
הכנסת השמונה-עשרה 
נוסח לא מתוקן

מושב רביעי
<פרוטוקול מס' 10>
 מישיבת הוועדה המשותפת 
של ועדת הכלכלה ווועדת החינוך, התרבות והספורט

לדיון בהצעת חוק רשות השידור 
 יום שני, ל' בכסלו התשע"ב (26 בדצמבר 2011), שעה 09:00
<סדר היום:>
<1. הצעת חוק רשות השידור (תיקון מס' 25), התשע"א-2010 (מ/541)>
<2. הצעת חברי הכנסת ציון פיניאן וזאב אלקין לסעיף 44ג(ו) לחוק העיקרי>
<3. בקשה לדיון מחדש  ודיון מחדש מאת חבר הכנסת איתן כבל לתיקון חוק הרשות השניה לטלוויזיה ורדיו בעניין דחיית חובות ערוץ 10.>
<4. בקשה לדיון מחדש ודיון מחדש מאת חבר הכנסת כרמל שאמה-הכהן, בסעיף 17 להצעת החוק, תיקון סעיף 28 לחוק העיקרי בעניין העברת נכסים.>
<5. בקשה לדיון מחדש ודיון מחדש מאת חבר הכנסת כרמל שאמה-הכהן, בסעיף 30 להצעת החוק, הוספת סעיף 44ו לחוק העיקרי בעניין העברת תכנים טכנולוגיים נוספים.>
<6. בקשה לדיון מחדש ודיון מחדש מאת חברי הכנסת ישראל אייכלר ונסים זאב לנושא הבטחת תקציב מינימלי של 8 מלש"ח לרדיו רק"ע בשפה הרוסית והבטחת תקציב של 1.6 מלש"ח בשנה לרדיו בשפה האמהרית.>
נכחו:

<חברי הוועדה:> 
כרמל שאמה-הכהן – היו"ר 
דוד אזולאי

ישראל אייכלר

רוברט אילטוב

עינת וילף

אלכס מילר

נחמן שי

רונית תירוש
<מוזמנים:> 
	חה"כ זאב אלקין
	
	

	חה"כ אופיר אקוניס
	
	

	חה"כ נסים זאב
	
	

	חה"כ דב חנין
	
	

	חה"כ יואל חסון
	
	

	חה"כ איתן כבל
	
	

	חה"כ חמד עמאר
	
	

	חה"כ עמיר פרץ
	
	

	חה"כ יוליה שמאלוב-ברקוביץ
	
	

	עידו אציל
	–
	עוזר ליועצת המשפטית, משרד ראש הממשלה

	אייל בן ישעיה
	–
	עורך-דין, לשכה משפטית, משרד האוצר

	עופר מרגלית
	–
	רפרנט תקשורת ותיירות, אגף התקציבים, משרד האוצר

	דנה נויפלד
	–
	ייעוץ וחקיקה, משרד המשפטים

	שריל קמפינסקי
	–
	עורכת-דין, מחלקה משפטית, משרד התקשורת

	טל רוזנפלד
	–
	עורכת-דין, לשכה משפטית, משרד התקשורת

	יאירה פרנקל
	–
	עורכת-דין, רשות ההגבלים העסקיים

	אמיר גילת
	–
	יושב-ראש רשות השידור

	יוני בן מנחם
	–
	מנכ"ל רשות השידור

	איתנה גרגור
	–
	מבקרת הפנים, רשות השידור

	ערן הורן
	–
	סמנכ"ל כספים וכלכלה, רשות השידור

	אודי ירושלמי
	–
	עוזר ליושב-ראש רשות השידור

	תומר קרני
	–
	עורך-דין, רשות השידור

	לינדה בר
	–
	דוברת רשות השידור

	רן אפרתי
	–
	יושב-ראש  ועד טכנאים-קול-ישראל, רשות השידור 

	דני זקן
	–
	יושב-ראש אגודת העיתונאים, ועד עובדים, רשות השידור 

	יעקב לוי
	–
	יושב-ראש ועד הנדסה, רשות השידור 

	צבי גרזון
	–
	ועד הנדסה, קול ישראל, רשות השידור

	משה שגב
	–
	ועד טכנאים טלוויזיה, רשות השידור

	רונית אקשטיין
	–
	אגודת העיתונאים ירושלים

	יצחק שבו
	–
	יושב-ראש ועד משולב מטה, רשות השידור 

	ד"ר אילן אבישר
	–
	יושב-ראש הרשות השנייה לטלוויזיה ולרדיו

	מנשה סמירה
	–
	מנכ"ל הרשות השנייה לטלוויזיה ולרדיו

	אילן אלוני
	–
	ראש המטה, הרשות השנייה לטלוויזיה ולרדיו

	עידן אור
	–
	מנכ"ל אקט, איגוד העובדים בקולנוע ובטלוויזיה

	אסף אמיר
	–
	יושב-ראש איגוד המפיקים

	עפרה אייבר
	–
	אחראית קידום יצירה ישראלית, איגוד המפיקים

	עמית ליאור
	–
	יושב-ראש איגוד התסריטאים

	ליאורה קמינצקי
	–
	חברת הנהלה, איגוד התסריטאים

	עדן גוריון
	–
	יוצר, חבר הנהלה, איגוד התסריטאים

	אורי רוזנווקס
	–
	יושב-ראש פורום היוצרים הדוקומנטריים

	רננה סייג
	–
	אחראית היצירה המקורית

	ניר טויב
	–
	פורום היוצרים הדוקומנטריים

	זהר קדמון סלע
	–
	יועצת משפטית, חברת קשת

	יוסי ורשבסקי
	–
	מנכ"ל ישראל 10

	דבורה קמחי
	–
	יועצת משפטית, ישראל 10

	דוד אוחיון
	–
	מנהל מינהל ומשאבי אנוש, ישראל 10

	דפנה גיא שטגמן
	–
	מנהלת מחלקת תוכן שיווקי ושיתוף פעולה מסחרי, ישראל 10

	קרני זיו
	–
	סמנכ"ל תוכן, ישראל 10

	משה זמיר
	–
	נציג העובדים, עורך, מפיק, מורשת, קול המוסיקה, רשת א' ומורשת

	נילי בן גיגי-וולף
	–
	מנכ"לית האגודה לזכות הציבור לדעת


<ייעוץ משפטי:>
אתי בנדלר
אלקנה אפרתי
<מנהלת הוועדה:>
לאה ורון
<קצרנית פרלמנטרית:>
טלי רם
<1. הצעת חוק רשות השידור (תיקון מס' 25), התשע"א-2010 (מ/541)>
<2. הצעת חברי הכנסת ציון פיניאן וזאב אלקין לסעיף 44ג(ו) לחוק העיקרי>
<3. בקשה לדיון מחדש  ודיון מחדש מאת חבר הכנסת איתן כבל לתיקון חוק הרשות השניה לטלוויזיה ורדיו בעניין דחיית חובות ערוץ 10>
<4. בקשה לדיון מחדש ודיון מחדש מאת חבר הכנסת כרמל שאמה-הכהן, בסעיף 17 להצעת החוק, תיקון סעיף 28 לחוק העיקרי בעניין העברת נכסים>
<5. בקשה לדיון מחדש ודיון מחדש מאת חבר הכנסת כרמל שאמה-הכהן, בסעיף 30 להצעת החוק, הוספת סעיף 44ו לחוק העיקרי בעניין העברת תכנים טכנולוגיים נוספים>
<6. בקשה לדיון מחדש ודיון מחדש מאת חברי הכנסת ישראל אייכלר ונסים זאב לנושא הבטחת תקציב מינימלי של 8 מלש"ח לרדיו רק"ע בשפה הרוסית והבטחת תקציב של 1.6 מלש"ח בשנה לרדיו בשפה האמהרית>
<היו"ר כרמל שאמה-הכהן:>
אנחנו פותחים את ישיבת הוועדה המשותפת לכלכלה ולחינוך לדיון בהצעת חוק רשות השידור. על סדר-היום מספר סעיפים, בקשות לדיון מחדש והצעות של חברי הכנסת. נתחיל בסעיף מספר 5 על סדר-היום. 
<נסים זאב:>
אדוני היושב-ראש, הצעה לסדר. העליתי את זה בוועדת הכנסת, ואני חושב שנכון מה שהחליטה ועדת הכנסת, להפריד בין ערוץ-10 לערוץ-1 אבל כן יש מקום לקיים דיון עקרוני לגבי כל הנושא של פריסת החובות בערוץ-10, ואני מבקש ממך שוועדת הכלכלה אכן תקיים דיון בסוגיה הזאת, בלי שום חיבור ושום קשר לרשות השידור, הרשות הציבורית. אני מבקש שתהיה התייחסות לעניין הזה. 

<היו"ר כרמל שאמה-הכהן:>
תודה רבה. סעיף 5: בקשה לדיון מחדש ודיון מחדש מאת חבר הכנסת כרמל שאמה-הכהן, בסעיף 30 להצעת החוק, הוספת סעיף 44ו לחוק העיקרי בעניין העברת תכנים טכנולוגיים נוספים. 

<אתי בנדלר:>
קודם כול, מי בעד הבקשה.

<היו"ר כרמל שאמה-הכהן:>
מי בעד הבקשה לדיון מחדש? חבר הכנסת אקוניס, אנחנו מצביעים. 

<דב חנין:>
רק חברי הוועדה המשותפת, נכון? 

<היו"ר כרמל שאמה-הכהן:>
כן. 

<אופיר אקוניס:>
אני במקום חבר הכנסת דני דנון, אם כך.
<רוברט אילטוב:>
אני במקום חבר הכנסת אלכס מילר. 

הצבעה 

בעד – רוב

הבקשה לדיון מחדש ודיון מחדש בסעיף 30 להצעת החוק, הוספת סעיף 44ו לחוק העיקרי בעניין העברת תכנים טכנולוגיים נוספים, נתקבלה.  
<היו"ר כרמל שאמה-הכהן:>
הצבעה שמית, שנתאפס.  

<לאה ורון:>
חברת הכנסת עינת וילף היא חברה בוועדה המשותפת מטעם ועדת החינוך. 

<ישראל אייכלר:>
סליחה, אני רוצה לשמוע על מה הדיון.

<היו"ר כרמל שאמה-הכהן:>
בקשה לדיון מחדש על הסעיף של העברת תכנים טכנולוגיים. 

<לאה ורון:>
היה רוב. אושרה הבקשה לדיון מחדש. 

<היו"ר כרמל שאמה-הכהן:>
דיון מחדש. עכשיו היועצת המשפטית תגיד את אמירתה בקשר לסעיף שפתחנו את הדיון בו. בבקשה.

<אתי בנדלר:>
הסעיף הזה פוצל מתוך מחשבה שראוי להעלות אותו לקריאה שנייה ושלישית בחלק המפוצל, בחלק המהיר, יחד עם הנושא של הסעיף שדנו בו כרגע בוועדת הכנסת. 

דא עקא, שכשעיינתי בו, קראתי אותו בקפידה, ראיתי שיש בו מספר הוראות שעדיין אינן בשלות להנחה כרגע לקריאה שנייה ושלישית. קודם כול, מדובר בכך שבסעיף קטן (ב) מפנים למשל כשמדברים על העברת תכנים באמצעים טכנולוגיים אחרים, נאמר שהוראות סעיף קטן זה לא יחולו על שידורי חדשות כמשמעותם בסעיף 4א, כשסעיף 4א לא פוצל ולא יעלה לדיון כרגע.
בנוסף, נאמר בסעיף קטן (ג) שבו: על תכנים המועברים לפי סעיף זה יחולו ההוראות לפי חוק זה החלות על שידורים, בשינויים המחויבים - הוסיפו עוד בוועדה, למעט סעיף 44ג.

ההוראות החלות על שידורים, בהתאם לחוק, כוללות הרבה מאוד הוראות הכלולות בחוק המתקן, בהצעת החוק, בתיקון מספר 25. כך למשל כל הנושא של סעיף 3 החדש המוצע, שדן בתפקידי הרשות ויש בו הרבה מאוד התייחסות לנושא של שידורים; כך למשל לגבי הגבלות על השתתפות חברי המועצה בשידורים והכללת תשדירים לציבור לפי כללים שתקבע המועצה, באישור ועדת הכלכלה, וכנ"ל לגבי הודעות חסות, וכו'. זאת אומרת, יש עוד הוראות משלימות שחייבות לחול בד בבד עם קבלת סעיף 44ו. 

לכן, אני מציעה כרגע לא לקבל את הסעיף הזה.

<אופיר אקוניס:>
תזכירי מה זה סעיף 44ו. 

<אתי בנדלר:>
הסעיף הזה שאנחנו מדברים עליו, עניינו בהעברת תכנים באמצעים טכנולוגיים נוספים. הסעיף הזה הוא חשוב, הוא סעיף ראוי, אבל לא נראה לי שראוי להעלות אותו היום לקריאה שנייה ושלישית, במנותק מיתר הוראות החוק. 

<היו"ר כרמל שאמה-הכהן:>
תודה רבה. בהתאם להוראה, להנחיית היועצת המשפטית - - -

<אתי בנדלר:>
לא הנחיה. המלצה. חוות-דעת.

<היו"ר כרמל שאמה-הכהן:>
חוות-דעתה של היועצת המשפטית – מבחינתי, ברוב הפעמים זה כמו הנחיה – אנחנו נוריד את הסעיף הזה מהחוק, ולכן אנחנו נצביע מי בעד הסעיף. ההמלצה היא להצביע נגדו כדי שהוא לא יעלה היום לקריאה שנייה ושלישית, במנותק מהרפורמה הכללית. מי בעד הסעיף כנוסחו הקיים? מי נגד הסעיף? 
<לאה ורון:>
חבר הכנסת נסים זאב, אתה לא יכול להצביע, וחבר הכנסת דב חנין אינו יכול להצביע. כל שאר חברי הכנסת יכולים להצביע. תחזור בבקשה על השאלה שלך. 

<היו"ר כרמל שאמה-הכהן:>
מי בעד הסעיף כנוסחו בחוק? 

<אלכס מילר:>
אני מצביע במקום חבר הכנסת עמאר. 

<לאה ורון:>
אתה לא במקום חבר הכנסת עמאר. אתה מצביע על מקומך, חבר הכנסת מילר. 

<היו"ר כרמל שאמה-הכהן:>
מי נגד הסעיף כנוסחו?

הצבעה 

בעד – מיעוט

נגד – רוב

סעיף 44ו(ג) לא נתקבל.

<לאה ורון:>
חבר הכנסת אקוניס, אתה לא מצביע?

<אופיר אקוניס:>
לא, לא מצביע. 

<היו"ר כרמל שאמה-הכהן:>
יש רוב ברור נגד. כמובן שהסעיף הזה יחזור בעת שנשלים את הרפורמה הכללית ברשות השידור. הוא יחזור כנוסחו כי הוא סעיף טוב, רק אי-אפשר לחוקק אותו במנותק מהרפורמה הכללית. 

<לאה ורון:>
זאת אומרת, בתיקון 25, סעיף 44ו(ג) נמחק. 

<היו"ר כרמל שאמה-הכהן:>
כן. סיימנו את סעיף 5 על סדר-היום. סעיף 4 על סדר-היום: בקשה לדיון מחדש ודיון מחדש מאת חבר הכנסת כרמל שאמה-הכהן בסעיף 17 להצעת החוק, תיקון סעיף 28 לחוק העיקרי בעניין העברת נכסים. 
זה סעיף שמתיר לשר הממונה לאשר מכירת נכסי נדל"ן של רשות השידור. היתה טענה שמאחר שהסעיף הזה מחוקק עכשיו במנותק מהרפורמה, יש סכנה שמישהו ימכור את נכסי רשות השידור מבלי לבצע את הרפורמה. 
מאחר שאין כוונה כזו, ולמען הזהירות ועד שנחוקק את הרפורמה הכללית ונחזור לנוסח המקורי, הצהרתי כבר בדיון הקודם שוועדת הכלכלה תכניס תיקון להצעת הממשלה ותוסיף מה שנקרא שסתומי ביטחון פרלמנטרים על-ידי פיקוח ואישור הוועדה לכל מכירה של נכס, כך שלשר הממונה - - -

<אתי בנדלר:>
נכס חיוני. 

<היו"ר כרמל שאמה-הכהן:>
נכס חיוני, כהגדרתו בסעיף. 

<נחמן שי:>
אני מבקש להבין יותר טוב מה זה נקרא נכס חיוני ואיך הוועדה תפקח שלא קובעים עובדות בינתיים.
<היו"ר כרמל שאמה-הכהן:>
המנגנון שאני מבקש להכניס בחוק יהיה כך. שיהיה אפשר למכור נכסים, נצטרך את האישור של הוועדה המשותפת כלכלה וחינוך, אבל שלא יהיו פה טריקים שממשלה מבקשת וועדה לא דנה, ובעצם תוקעת את העניין. היועצת המשפטית, את מקשיבה לדבריי?

<אתי בנדלר:>
ודאי. 

<היו"ר כרמל שאמה-הכהן:>
ממשלה שתגיש בקשה לאישור מכירת נכס לוועדה המשותפת, ולא הוכרע הדבר תוך 60 ימים – יראו את בקשתה כאושרה. 

<יואל חסון:>
אדוני, איך עד היום זה נעשה? 

<אופיר אקוניס:>
לא, אדוני, אני רוצה לשאול האם אנחנו נפקח על מכירת כל נכס. 

<היו"ר כרמל שאמה-הכהן:>
אנחנו לא רוצים שיהיה - למרות שאין כוונה כזאת – דרך אגב, בהשלמת הרפורמה נחזור לנוסח המקורי. 

<אתי בנדלר:>
אדוני, אני מאוד ממליצה לך לא ללכת על ההצעה הזאת. הצעה כזאת הועלתה מצד הממשלה בהקשרים שונים כדי שיהיה - - 
<יואל חסון:>
זה תקדים רע מאוד. לא התהליך אלא ה-60 ימים האלה. 

<אתי בנדלר:>
- - איזשהו תמריץ לוועדה לדון תוך פרק זמן מסוים, שאם לא כן יראו אישור ועדה כאילו הוא ניתן, יש לזה השלכות רוחב. אני חושבת שזו הצעה שלא כדאי ללכת לפיה. 

<יואל חסון:>
אדוני, ה-60 יום זה מאוד מסוכן. 

<אופיר אקוניס:>
אתה מכניס את הכנסת למכירת נדל"ן.

<יואל חסון:>
יש לי שאלה עקרונית חשובה - איך מכרו נכסים עד היום? 

<היו"ר כרמל שאמה-הכהן:>
אני לא מעוניין שימכרו את הנדל"ן בלי הרפורמה, חבר הכנסת אקוניס, אתה מעוניין?

<אופיר אקוניס:>
לא, בלי הרפורמה לא. 
<היו"ר כרמל שאמה-הכהן:>
אתה מעוניין? אז זה נועד לזה. אני לא אקח את הנכסים של רשות השידור - - -

<אופיר אקוניס:>
אז תעשה את הרפורמה במקביל - - -

<היו"ר כרמל שאמה-הכהן:>
אתה מעלה לקריאה שנייה ושלישית אפשרות למכור את נכסי הנדל"ן בלי הרפורמה. אתה מוכן לזה?  

<אופיר אקוניס:>
אני בעד הרפורמה ואני בעד מכירת הנדל"ן. 

<היו"ר כרמל שאמה-הכהן:>
אנחנו רוצים שהכנסת, תהיה לה בקרה, שלא יימכרו נכסי הנדל"ן ללא רפורמה.

<יואל חסון:>
אבל אל תגיד 60 יום. 

<אופיר אקוניס:>
אני לא חושב שהכנסת צריכה להתערב בזה. 

<היו"ר כרמל שאמה-הכהן:>
זה יהיה או זה, או לא. 

<יואל חסון:>
אבל איך עד היום מכרו נכסים, אני רוצה לדעת. 

<אופיר אקוניס:>
אדוני, לא יהיה לא זה ולא זה. לא תהיה רפורמה ולא תהיה מכירת נכסים. 

<נחמן שי:>
למה לא לקבוע שכל עוד לא נכנסת הרפורמה - - -

<היו"ר כרמל שאמה-הכהן:>
אי-אפשר לקבוע דבר כזה. 

<נחמן שי:>
למה? 

<היו"ר כרמל שאמה-הכהן:>
כי אי-אפשר להגדיר את הרפורמה, היא לא מוגדרת בחוק. 

<עידו אציל:>
כבוד היושב-ראש, אני מבקש להגיד מילה בעניין. 

<היו"ר כרמל שאמה-הכהן:>
חבר הכנסת חנין ברשות דיבור. 

<דב חנין:>
תודה, אדוני היושב-ראש. אני חושב שהדילמה הזו שאנחנו נמצאים בה כרגע רק מראה לנו כמה לא נכון במקרה הזה כל המהלך של הפיצול, כי אנחנו פה מנסים לנתח משהו שאי-אפשר לנתח אותו. זאת אומרת, כל פתרון שאנחנו נייצר, יש לו חסרונות מהותיים ובלתי ניתנים לפתרון. 

לכן, לדעתי הנושא הזה מחייב מחדש את הוועדה לשקול את כל מהלך הפיצול. 

<היו"ר כרמל שאמה-הכהן:>
אוקיי. נציג הממשלה, בבקשה.

<עידו אציל:>
בעיקרון, הצעת החוק הממשלתית בעצם מסירה את הדרישה שבה לצורך מכירת נכס נדל"ן יידרש אישור של ועדה בכנסת. אנחנו סבורים שעכשיו לשנות את הצעת החוק הממשלתית באופן שיחייב אישור של ועדה בכנסת, יכניס כל מיני עניינים פוליטיים בכל מקרה שיידרשו למכור נכס נדל"ני כזה או אחר, כאשר על-פי הבנת מה שראש הממשלה טען והסביר בישיבת הממשלה בנושא ההפקות המקומיות – והוא טוען את זה הרבה – הנושא של מכירת נדל"ן זה חלק משמעותי ביותר ברפורמה, וכמובן שכבודו מכיר את עמדת ראש הממשלה בעניין. 
<היו"ר כרמל שאמה-הכהן:>
הצעתי מתואמת עם משרד ראש הממשלה. 

<נחמן שי:>
ברור. לא חשבנו אחרת. 

<היו"ר כרמל שאמה-הכהן:>
לא, כי יש פה עמדה אחרת של הממשלה. 

<עינת וילף:>
אבל למה אי-אפשר פשוט לאסור על מכירת נדל"ן עד לסיום הרפורמה?
<היו"ר כרמל שאמה-הכהן:>
סוג של פתרון ביניים מאוזן. 

<עינת וילף:>
אז למה פתרון ביניים? 

<היו"ר כרמל שאמה-הכהן:>
כי הם רוצים להתחיל בתהליך כבר, הם נכנסו לתהליך של מימוש הנכסים. 

<עינת וילף:>
אז שדווקא זה יהיה סוג של שוט להעברת הרפורמה. 

<יואל חסון:>
אדוני, אני קודם כול חושב שזאת טעות עקרונית - ואני חושב שאתה גם הבנת את זה – הנושא של ה-60 יום. אם אתה כבר הולך על הסעיף הזה – למרות שכבר מראש תרשמי הסתייגויות שלי לסעיף הזה – אבל בעיקרון - - -

<אתי בנדלר:>
אני לא רושמת מראש הסתייגויות בלי לדעת איזה הסתייגויות. 

<יואל חסון:>
אני אגיד בהמשך, אבל אני אומר בעיקרון – אני חושב שאם אפשר לחבר את הרפורמה למכירת הנכסים, זה מה שצריך לעשות. כל דבר אחר מאוד מאוד מסוכן. 
<היו"ר כרמל שאמה-הכהן:>
האם יש אפשרות משפטית כזאת? להגדיר שאישור מכירת הנכסים יהיה רק עם כניסת הרפורמה לתוקף? 

<נחמן שי:>
זה מה שביקשתי כרגע. 

<היו"ר כרמל שאמה-הכהן:>
רגע, הבנתי שלכולם כאן יש קרדיט על הרעיון.

<נחמן שי:>
לא, אמרת לי שזה בלתי אפשרי. 

<היו"ר כרמל שאמה-הכהן:>
אבל תנו ליועצת המשפטית לענות. 

<נחמן שי:>
אני שמח שאתה - - -

<היו"ר כרמל שאמה-הכהן:>
אל תפריעו לדיון. זה אותו רעיון. 
<אופיר אקוניס:>
אדוני היושב-ראש, אני אומר לך – זה מעקר גם את הרפורמה וגם את מכירת הנכסים, אבל אם זה מתואם עם - - -
<היו"ר כרמל שאמה-הכהן:>
תנו ליועצת המשפטית לדבר. 

<אתי בנדלר:>
מדובר בהצעת חוק שתונח היום על שולחן הכנסת ושמטרתה היתה להקדים ולאפשר ביצוע מהלכים מסוימים באופן מיידי מבלי להמתין לסיום הדיונים בהצעת החוק כולה. 
לכל חוק שמונח על שולחן הכנסת יש תאריך תחילה. אם לא נקבע אחרת בחוק עצמו, תאריך התחילה הוא ביום פרסומו ברשומות. אם לא, אז קובעים תאריך תחילה להצעת חוק כחלק מסעיפי אותה הצעת חוק. 

לקבוע בחוק אחד, שתחילתו תהיה בתאריך שבו תהיה התחילה של הצעת חוק שעדיין לא הונחה על שולחן הכנסת, אני לא מכירה מנגנון כזה, אדוני היושב-ראש. 
<היו"ר כרמל שאמה-הכהן:>
יש לנו את שם החוק הכללי. 

<אתי בנדלר:>
לא. השם הוא לא בעיה. 

<היו"ר כרמל שאמה-הכהן:>
אי-אפשר להגדיר שהסעיף הזה ייכנס לתוקף כשהחוק הזה מאושר? 

<אתי בנדלר:>
מתי? 

<היו"ר כרמל שאמה-הכהן:>
מתי שהוא לא יאושר.
<אתי בנדלר:>
מתי? בעוד 20 שנה? בעוד חצי שנה? בעוד חודש?

<היו"ר כרמל שאמה-הכהן:>
זה יהיה המנגנון המפעיל. 

<אתי בנדלר:>
לא. בכל חוק קובעים תאריך תחילה שלו, אדוני היושב-ראש. אפשר, אגב, לקבוע תאריך תחילה נדחה, וכשהחלק השני של הצעת החוק יושלם, לתקן את הסעיף הזה.

<נסים זאב:>
זה חלק מהחוק, חלק מהרפורמה. 

<נחמן שי:>
אז יחברו את זה.

<נסים זאב:>
אבל אם לא ימכרו עוד 20 שנה, היא צודקת – אז לא ימכרו, אז מה קרה. 

<נחמן שי:>
בוא נקבע עוד שנה, רגיל, ובינתיים, בעזרת השם - - -

<נסים זאב:>
נשלח את נחמן שי שימכור, הוא סוחר טוב...
<יואל חסון:>
אגב, רשות השידור לא צריכה חוק כדי להיערך למכירת נכסים. לעשות עבודה משרדית, היא לא צריכה חוק. 

<נחמן שי:>
מאחר שאני חושב שיש הסכמה שאי-אפשר למכור נכסים ולהישאר רק עם ההגנה, בוא נקבע שהחוק הזה ייכנס במועד יותר מאוחר, ובמקום החוק של רשות השידור נחבר את שני החוקים. 
<היו"ר כרמל שאמה-הכהן:>
יושב-ראש רשות השידור. 

<אמיר גילת:>
אני חושב שאנחנו פה בביצה ותרנגולת שעלולה לסבך את עצמה מפני שכפי שהיה פייר שהאוצר יקנה מאתנו את הנכסים, והם יהוו את המימון לרפורמה, כשאנחנו תולים דבר בדבר שאינו דבר, אנחנו עלולים למצוא את עצמנו - - -
<היו"ר כרמל שאמה-הכהן:>
לא הבנתי. 

<לאה ורון:>
האוצר יקנה מכם את הנכסים? 

<אמיר גילת:>
כן. 

<היו"ר כרמל שאמה-הכהן:>
לא משנה. מי שירצה, שיקנה. מה הבעיה, מה זה עוצר אותך? 

<אמיר גילת:>
צריך לחזור לכנסת לפני זה כי אקו"ם מתחיל את הרפורמה, כשזה המימון לרפורמה. מדברים על כך שהנכסים יהוו מקור מימון לרפורמה – האוצר יקנה מאתנו את הנכסים, הוא יטפל בהם – זה יהיה תהליך ההתנעה של הרפורמה. החוק הזה, אם הוא ייכנס לתוקף מאוחר מדי, עלול לתקוע את התחלת התהליך. 
<יואל חסון:>
מה זה קשור. 

<היו"ר כרמל שאמה-הכהן:>
אתה לא מונע, אתה יכול להתחיל. מרגע שאישרת את הרפורמה, תתחיל את התהליך. 

<נסים זאב:>
אבל אם האוצר קונה, אדוני היושב-ראש, אין בעיה אפילו שתאריך זמן. 

<יואל חסון:>
גילת, אתה לא אומר שהאוצר קונה, האוצר מנהל את המכירה. לזה אתה מתכוון. 

<נסים זאב:>
השאלה אם האוצר ישלם את העלויות הנכונות, זה מה שאני רוצה לדעת. 
<היו"ר כרמל שאמה-הכהן:>
חבר הכנסת כבל. 

<איתן כבל:>
דנו בכך גם בפעם הקודמת. הרצון שלנו כל הזמן גם לשבת על הכיסא וגם לרוץ באותו זמן. כל הזמן אנחנו נמצאים בתהליכים של לתפור בתפרים גסים. אוקיי, סיימנו את הדיון הקודם, אני רוצה לעזור לערוץ הראשון, ואני אומר לכם שלא מן העניין, בכל הכבוד – ועמדותיי לגבי הערוץ הראשון ברורות. 
אי-אפשר באותה יד לתת לנהל רפורמה, אבל מצד שני לקבור אותה במכירת הנכסים שיבואו לך. זה מגוחך. 

אמרתי, ואני חוזר ואומר מה שאמרתי גם לעובדים בדיון הקודם. העניין של הנעת התהליך של מכירת הנכסים, אף אחד לא מתנגד, אני מניח שגם לא העובדים, אבל לייצר את אותו קשר שבו מתחילים למכור נכסים לפני שיש אישור מלא לרפורמה, אני אומר לכם – לא תהיה רפורמה ותהיה מכירת נכסים, שכל הכסף יגיע לאוצר. 

<יואל חסון:>
וייבלע שם. 

<היו"ר כרמל שאמה-הכהן:>
אז אתה מצדיק את הגישה שלי. 

<איתן כבל:>
כן, כן, אני חוזר ואומר את זה. אבל מצד שני, כל התהליך של להביא אלינו, כאילו אנחנו נהיה משגיחי הכשרות, הוא לא דבר נכון – כי אתה, בכל הכבוד, ומצידי תהיה פה גם עוד הרבה שנים ותהיה שר בכיר – אבל אתה יודע, עוד אקוניס יכול לחזור להיות פה יושב-ראש, ולך תדע מה יהיה. 

<היו"ר כרמל שאמה-הכהן:>
עד לפה. חבר הכנסת כבל, זכות הדיבור שלך הסתיימה ברגע זה. 

<איתן כבל:>
לא, אני אומר כשתהיה שר. 

<יואל חסון:>
איתן, הוא מעדיף מישהו מקדימה ולא אקוניס. 

<היו"ר כרמל שאמה-הכהן:>
לא, לא, לא. 

<איתן כבל:>
סליחה, אני אומר לך, אדוני היושב-ראש – ברגע של רצינות – שזאת לא השאלה. בסופו של עניין, החיים פה דינמיים. יכול להגיע לכאן אדם שיראה את כל הדברים בצורה אחרת לגמרי. לכן אני אומר את זה ומזהיר – התהליכים האלה של תפירת טלאי, רק לעבור עוד יום, ונבוא ונגיד, זה בסדר, זה לא יעבוד. 

איפה חבר הכנסת אקוניס, הלך לדווח? 

<היו"ר כרמל שאמה-הכהן:>
כן. 

<יואל חסון:>
מה, הוא לא יודע שיש סלולרים שעובדים מפה? 

<איתן כבל:>
עשינו מיסוך פה. 

<נסים זאב:>
הוא מעדיף לא לשמוע אותך, איתן. 

<היו"ר כרמל שאמה-הכהן:>
עוד מישהו רוצה להתייחס בעניין הזה? בבקשה.

<יעקב לוי:>
יעקב לוי, יושב-ראש ועד הנדסה בטלוויזיה. אני אחזור על מה שאמרתי קודם. כשחתמנו על ההסכם דיברנו על איתנות פיננסית, ובאיתנות הפיננסית דובר על זה שהאוצר הוא שמזרים את הכספים לרפורמה לרשות השידור. 
אנחנו מצידנו שילמנו את מחיר הרפורמה, והמחיר הוא די כבד – לא אחזור על זה כאן, כולכם יודעים על פיטורי העובדים ועל הורדות השכר שייעשו בעקבות הרפורמה. 

הסעיף הבסיסי להתחלת הרפורמה היה איתנות פיננסית. זה היה הסעיף הבסיסי  - מר עיני, יושב-ראש ההסתדרות, אבי ניסנקורן, אנחנו ישבנו שם מול כל נציגי האוצר - וזה היה הסעיף הבסיסי, שאם לא היה זה, לא היתה בכלל התחלה של הרפורמה. 

כל מטרת החוק הזה לאפשר לא לעמוד בהסכם הרפורמה. ברגע שאתם מוציאים חוק שעל-ידי מכירת הנכסים, אנחנו נלך ונממן את הרפורמה, זה בניגוד להסכם וזוהי הפרת הסכם ברורה, עם כל המשמעויות של העניין. ומבחינתנו, ברגע שיש את זה – אני לפחות אמליץ בפני מר עיני ואבי ניסנקורן שהסכם הרפורמה מבוטל. 
שלב שני, כשאתם מדברים על מכירת הנכסים, כולם אלופים בנדל"ן – נכסים, למכור בניין, שטח תמורת שטח. זה לא מה שקורה ברשות השידור. 

תבינו, ברשות השידור יש המון טכנולוגיה. יש שם בינוי מלא תשתיות – יש שם אולפנים, יש חדרי עריכה, יש את כל הגרפיקה, יש חדרי קליטה, כל החשמל ומיזוג האוויר שתומך בעניין, הכול בפנים. כל זה בפנים, זה עשרות מיליונים. 
אף אחד שמוכר נכסים לא עושה את החשבון הזה. אנחנו נמכור את הנכסים ונלך נשכור מקום. איך לשכור מקום עם תשתיות כאלה? אתם לא יכולים - לשכור מקום עם אולפנים, אין הרבה, יש שניים-שלושה מקומות ברמה בארץ, כל השאר זה חאפרים שעובדים, שלא שווים כלום, באים ומציגים – תמורת 100,000 אנחנו נביא לך אולפן. אין דבר כזה. 
היום להעביר רפורמה – עשינו חשבון – זה 130–140 מיליון שקלים ציוד. אתם הולכים עכשיו למכור מקום שגם אם תקבלו עליו 100 מיליון שקלים, תשכרו מקומות אחרים, ואז התקציב הולך.

שימו לב. בדיון שעבר נתנו דוגמה של ערוץ-2. ערוץ-2, 500 מיליון שקלים הולך להפקות חוץ. מה זה הפקות חוץ? בעצם הם קונים את השכירויות בחוץ, הם קונים את התשתיות בחוץ. מה עושים בעצם? הם קונים גם את האנשים בחוץ, עכשיו לנו יש את האנשים. 

אנחנו נלך לשכירות, למקום – יש שם אולפנים, יש עובדים באולפנים האלה. זה בלתי אפשרי. ואז אנחנו צריכים להגיע למקום ריק ואז להשקיע עשרות מיליונים בתשתיות. זה לא נכון לעשות, זה הפסד, פשוט אין לנו סיכוי. 

<היו"ר כרמל שאמה-הכהן:>
נא לסיים את דבריך. משפט סיכום. 
<יעקב לוי:>
אנחנו חושבים שהקטע הזה של המכירה זה לא נכון. אנחנו רוצים לחזור למקור. המקור היה שאתם צריכים – האוצר צריך למצוא דרך להזרים את הכספים. כל זה החל כאשר אתם וועדת הכלכלה לא הסכמתם למתווה של העלאת האגרה כדי להביא את הכסף, ואז מוצאים כל מיני פטנטים. הפטנט הזה לא נכון. 
<היו"ר כרמל שאמה-הכהן:>
תודה רבה.

<נסים זאב:>
אז אתם לא מתכוונים בכלל למכור את הנכסים? 

<איתן כבל:>
הוא לא אמר דבר כזה.

<היו"ר כרמל שאמה-הכהן:>
לא, הוא מדבר מהזווית שלו כעובד. האם עוד מישהו מחברי הכנסת מעוניין לדבר? חבר הכנסת נחמן שי. 

<נחמן שי:>
גם אנחנו שומעים את העובדים, ואני מציע להאזין להם, כי הם היו שם לפני ההנהלה הציבורית שלהם – לא לגבי כולם, אבל לפנינו – וגם יהיו אחרינו. זה הבית שלהם, הם מגינים על הבית שלהם, הם לא רוצים שימכרו להם את הבית, יוציאו אותם עם הרהיטים החוצה ויגידו להם: תחכו לאוטובוס שיאסוף אתכם. 
שני השינויים האלה צריכים להיעשות אחד קשור בשני, ורק מותנה בשני. רק כאשר נעביר את כל החוק – לא חשוב כרגע מה דעתנו עליו – אז אפשר יהיה להתחיל לממש.

והאוצר, עם כל הכבוד, כל הזמן יושבים פה, כל הזמן דורות מתחלפים – אנשים שיודעים הכול על תקשורת – אם הם רוצים לעזור, האוצר, שייתנו להם מימון ביניים, שמעתי שהם יודעים לעשות את זה. שייתן מימון ביניים לרשות השידור להוביל את הרפורמה, וכשימכרו את הנכסים אפשר יהיה להשתמש בנכסים. 
זה הכול. בינתיים לא למכור את הנכסים. בסוף נישאר גם בלי נכסים וגם בלי רפורמה. אני רואה שאתה לא מאזין, אבל אין דבר. 

<עמיר פרץ:>
אדוני היושב-ראש, יש סיפור על מישהו שהחליטו להוציא אותו להורג, אמרו לו: יש לך שלוש אפשרויות – או בתלייה, או בירייה, או על כיסא חשמלי. התלבט, התלבט, אמר: כיסא חשמלי. ניסו להכניס אותו, הוא היה שמן מדי. אמרו לו: אתה חייב לרזות. אמר להם: אין לי מוטיבציה. 

מה אתם בעצם אומרים לעובדים היום? אתם אומרים להם, אתם חייבים לרזות, והם אומרים: בסדר, אנחנו מוכנים לרזות אבל אל תובילו אותנו לקטל מוחלט – כי אנחנו מכירים מה זה הסכמים עם האוצר. לצערי הרב, אם לא יהיה סעיף מפורש שבו כל מה שקשור למימון – אותו תהליך של רפורמה, של פרישה, של מימון זכויות, של עיגון זכויות – לא קשור בשום תהליך אחר בתוך הפעולות של ההנהלה, עם כל הכבוד, אין שום סיבה לעובד לתלות את זכויותיו הפיננסיות שנצברו במשך שנים בכך שתהיה מכירה או לא תהיה מכירה. 
ובאשר לאיכות שתיאר כאן ראש ועד ההנדסאים, שמבין בזה הרבה יותר מאחרים, זו שאלה מינהלית שאני מקווה שינהלו אותה בצורה נכונה, בצורה עניינית, אבל אני בהחלט חושב שאסור בשום פנים ואופן לקשור את הרפורמה בתהליך שינויים מבניים ומכירת נכסים. זה אומר שוועד העובדים הולך לשלם את מחיר אותה פרישה של מאות אנשים, והוא, את מה שמגיע לו מהאוצר לא יקבל – אני מכיר את האוצר, כבר הייתי שם כמה פעמים - ואחרי שנחתם העניין, ספק רב אם זה מתממש. 

לכן, העמידה שלנו צריכה להיות – סעיף ראשון, האוצר מתחייב לתת מימון ביניים, מימון סופי, תהיה ההגדרה אשר תהיה. לפני כן אין מה להתקדם. 

<נחמן שי:>
יפה. 

<יואל חסון:>
מאה אחוז. 

<היו"ר כרמל שאמה-הכהן:>
אוקיי. נעמיד הצעות להצבעה. הצעתי, כפי שאני מציע אותה ותוצבע היא שהסמכויות יהיו כפי שמוצע על-ידי הממשלה, ובתנאי שנתקבל אישור הוועדה המשותפת לכלכלה ולחינוך, זו הוועדה שאנחנו יושבים בה כעת, הוצגה בקשה על-ידי הממשלה.
<דנה נויפלד:>
לְמה? 

<היו"ר כרמל שאמה-הכהן:>
לאישור מכירה. מכירת נכסים על-פי הסעיף. 

<אתי בנדלר:>
על כל הנכסים? 

<דנה נויפלד:>
אישור מכירה פרטני? כרגע, המתווה המוצע הוא שהשר הממונה יקבע מהם אותם נכסים חיוניים, ולקנות. אפשר היה להביא את התקנות האלה לאישור אבל מכירה פרטנית שבה כבר נבחר – או שיש מתווה או שיש עצם הרעיון למכירה – לא מובא לוועדת הכנסת לאישור. 
<היו"ר כרמל שאמה-הכהן:>
אני מציע שתקראי את הסעיף במדויק, בבקשה.

<אתי בנדלר:>
הנוסח כפי שייראה אחרי התיקון?

<היו"ר כרמל שאמה-הכהן:>
לא. 

<לאה ורון:>
לא. את הסעיף עצמו. 

<היו"ר כרמל שאמה-הכהן:>
את הסעיף שהוצע. 

<אתי בנדלר:>
זה סעיף 28 להצעת החוק: "הרשות לא תהא רשאית למכור או להעביר בדרך אחרת משדרים, נכס מקרקעין או נכסים אחרים שבבעלותה שהשר קבע בתקנות כי הם נכסים חיוניים, אלא באישור השר". 

זאת אומרת, כפי שאמרה גברת נויפלד, השלב הראשון הוא קודם כול קביעה בתקנות מהם נכסים חיוניים. משנקבעו - - -
<עינת וילף:>
את כל השאר אפשר למכור בלי אישור של אף אחד. 

<אתי בנדלר:>
את כל השאר אפשר בלי אישור של אף אחד. קבע השר בתקנות מהם נכסים חיוניים, הרשות תוכל למכור נכסים חיוניים כאלה רק באישורו. 
<יואל חסון:>
אבל מה זה, אז השר יוכל להגיד - - -

<נחמן שי:>
לא ייתכן דבר כזה. זו השתלטות של האוצר, של המדינה על הרכוש של רשות השידור. לוקחים להם את הרכוש. 

<היו"ר כרמל שאמה-הכהן:>
חבר הכנסת נחמן שי, אתה מוכן לא להפריע לדיון? 

<נסים זאב:>
אבל האוצר נותן גם 160 מיליון - - -

<יואל חסון:>
אתה יודע, השר יחליט מה חיוני, מה לא חיוני. 

<אלכס מילר:>
- - -

<היו"ר כרמל שאמה-הכהן:>
חבר הכנסת יואל חסון. פעם ראשונה לך, פעם ראשונה לך. 
<יואל חסון:>
איך הגענו לזה? 

<נחמן שי:>
לוקחים להם את הרכוש. 

<אלכס מילר:>
את התקנות אפשר להביא לאישור.

<היו"ר כרמל שאמה-הכהן:>
פעם ראשונה גם לך, אדוני יושב-ראש ועדת החינוך. 

<אתי בנדלר:>
(ב) הרשות לא תהיה רשאית למשכן - - -

<יואל חסון:>
זה לא חינוכי מה שעשית ליושב-ראש ועדת החינוך. 

<היו"ר כרמל שאמה-הכהן:>
פעם שנייה, חבר הכנסת יואל חסון. 

<עמיר פרץ:>
יש לך הזדמנות לצאת. 

<היו"ר כרמל שאמה-הכהן:>
עם הרבה מצלמות, זה שווה. 

<יואל חסון:>
לא רוצה לצאת, רוצה להישאר. 

<היו"ר כרמל שאמה-הכהן:>
אוקיי. אז אל תפריעו. 

<נחמן שי:>
הוא לא רוצה, חם בפנים. קר בחוץ. 

<היו"ר כרמל שאמה-הכהן:>
חבר הכנסת נחמן שי, שקט בבקשה. 

<נסים זאב:>
אני אצא במקומו, אדוני היושב-ראש. 

<היו"ר כרמל שאמה-הכהן:>
אבל אתה צריך לחזור. 

<יואל חסון:>
אתה יכול להעביר את הקריאות לסדר ממני אליו? 

<אתי בנדלר:>
"(ב) הרשות לא תהא רשאית למשכן נכס חיוני כמשמעותו בסעיף קטן (א)" - דהיינו שנקבע כך בתקנות – "שברשותה, או להשכירו לתקופה העולה על עשר שנים אלא באישור השר". 
אני רוצה להזכיר שהסעיף, לפני תיקונו המוצע, חייב נכס מקרקעין אישור של ועדת הכספים של הכנסת. 

<היו"ר כרמל שאמה-הכהן:>
אוקיי. מה שאנחנו צריכים לעשות כאן כדי שיהיה סוג של בלם על התהליך הזה, עד לכניסת הרפורמה – ושוב אני מזכיר – כשנחוקק, כשנשלים את חקיקת הרפורמה, נחזור לנוסח המקורי. כשיש רפורמה, אין לנו בעיה עם התהליך הזה. כל עוד אין רפורמה והיא לא יוצאת לדרך, אנחנו לא מוכנים שנכסים יימכרו, ללא בקרה.
<יואל חסון:>
אבל איזה נכס? 
<עינת וילף:>
אבל חשוב שאלה נכסים מכל סוג כי אנחנו הולכים ומתמקדים כאן בנכסים החיוניים, כשמתחת לרדאר בעצם יש את כל הנכסים האחרים.

<יואל חסון:>
נכון. היא צודקת – מכל סוג.

<אתי בנדלר:>
אבל זה התיקון שהוצע. התיקון הקודם דיבר על כמעט כל הנכסים, והיום מדובר רק על נכסים חיוניים. 

<יואל חסון:>
לא, זה לא טוב. מכל סוג שהוא, צודקת חברת הכנסת וילף. 

<דנה נויפלד:>
עד עכשיו דובר פה רק במקרקעין ולא בכל נכס שהוא. 
<קריאה:>
מכוניות, כיסאות. 

<היו"ר כרמל שאמה-הכהן:>
לא, לא מדובר על זה. לא מעניין אותנו לא כיסאות ולא מכוניות. 

<יואל חסון:>
לא. נכסי דלא ניידי. 

<היו"ר כרמל שאמה-הכהן:>
אנחנו מדברים רק על הנדל"ן של רשות השידור. דברים אחרים הם פחות מעניינים. איך אנחנו מבדילים את הנדל"ן?

<אתי בנדלר:>
נכס מקרקעין. 

<היו"ר כרמל שאמה-הכהן:>
נכס מקרקעין. אוקיי. 

<עמיר פרץ:>
אולי כל נכס מקרקעין שיש עליו אולפן. 

<דוד אזולאי:>
מה עם הציוד בתוכו? 

<היו"ר כרמל שאמה-הכהן:>
אם מוכרים את המצלמה, אין לנו עניין, אנחנו לא מתערבים בזה. אם מוכרים את הנדל"ן שהוא נכס גם בשווי אדיר – במיוחד ברשות השידור – יש שם נכסים ששווים עשרות מיליונים ויותר. 
<עמיר פרץ:>
אבל אם הנכס יימכר לא לפי אומדנו, הוא יהיה שווה 10%, 20%. 
<נחמן שי:>
אתן לך הגדרה. אתה רוצה הגדרה, תכתוב: נכס שמהווה אמצעי שידור, כי התכלית של רשות השידור - - -
<יואל חסון:>
לא. ממש לא. 

<קריאות:>
לא. 

<היו"ר כרמל שאמה-הכהן:>
לא, לא. אותי מעניין רק הנדל"ן. אם הוא מוכר מיקרופון או צג, זה לא מעניין אותי. 

<איתן כבל:>
נדל"ן זה הסיפור. 

<יואל חסון:>
אבל נכס כלשהו, לא רק חיוניים. 

<היו"ר כרמל שאמה-הכהן:>
נדל"ן באשר הוא נדל"ן. 

<יואל חסון:>
כל נכס מקרקעין. 

<עמיר פרץ:>
לא, זה לא עובד ככה. מה זה כל נכס מקרקעין?

<היו"ר כרמל שאמה-הכהן:>
זכויות במקרקעין.

<עמיר פרץ:>
אבל אתה חייב להוסיף: ובתנאי שמומשו האמצעים שנמצאים על הנדל"ן, כי מה יקרה? אתה מחייב אותו למכור נכס מקרקעין, הוא מעמיד חלקה. הוא לא הספיק למכור את האולפן. מחר יהיה מצב שכבר היינו בסרטים כאלה – שהנכס עצמו נמכר עם אותו אולפן, כי החוק מחייב אותו למכור רק את הנכס. אתה קודם צריך לדאוג שאכן יהיה מימוש.
<היו"ר כרמל שאמה-הכהן:>
אנחנו לא ניכנס לזה. הם ידאגו לזה. 

<עמיר פרץ:>
הם לא ידאגו לזה. למה שידאגו לזה? 

<היו"ר כרמל שאמה-הכהן:>
הם ידאגו. 
<עמית ליאור:>
- - - ב-300,000 דולר. 

<עמיר פרץ:>
אתה יודע שמכרו את הכשרת היישוב ורצו שם מאות מיליוני שקלים. באמת. 
<רן אפרתי:>
יהיה נכס חלופי. 

<עמיר פרץ:>
אתה זוכר את פרשת הכשרת היישוב? קנו אותה. 

<היו"ר כרמל שאמה-הכהן:>
עברו הימים האלה.

<עמיר פרץ:>
באמת? זה בדיוק הימים האלה. 

<רן אפרתי:>
עד שלא יהיה נכס חלופי, לא יימכר. 

<היו"ר כרמל שאמה-הכהן:>
חבר הכנסת פרץ, אוקיי. תודה רבה.

<עמיר פרץ:>
אני מבקש לרשום הסתייגות. 

<היו"ר כרמל שאמה-הכהן:>
תשים הסתייגות.

<אתי בנדלר:>
רגע, אני לא יודעת מה ההצעה. ואז תהיה הצעה אחרת, תהיה הצבעה עליה. 

<קריאה:>
מה המחיר?

<נחמן שי:>
אני מציע, תשקיע מחשבה. 

<היו"ר כרמל שאמה-הכהן:>
תאמין לי, השקעתי שעות מחשבה. 

<עמיר פרץ:>
עוד דקה. עוד דקה.

<קריאות:>
- - -

<נחמן שי:>
תפריד בין נכסים שמשמשים לבין נכסים שאינם משמשים - - -

<היו"ר כרמל שאמה-הכהן:>
לא. אדרבה, לא אפריד. אני לא מוכן שימכרו נכסים שמיועדים לשידור בנדל"ן, תחת זה שיש בהם שידור. 
<עמיר פרץ:>
אז תרשום: נכסים שלא משמשים לשידור. 

<נחמן שי:>
לא, על זה אני מדבר. אותם לא לממש. 
<היו"ר כרמל שאמה-הכהן:>
הם יכולים לממש והם צריכים לממש לצורך הרפורמה את כל הנדל"ן שברשותם, לפי שיקול דעתם, כדי לממן את הרפורמה.

<נחמן שי:>
אוקיי.

<היו"ר כרמל שאמה-הכהן:>
אנחנו לא רוצים שהם ימכרו, סך הכול ההתערבות היחידה שלנו לפני הרפורמה. אם הם מוכרים נכס עם המצלמה או עם המשדר או בלי המשדר, פחות מעניין אותי. הנכסים שלהם לא יקבלו שווי בזכות מה שהם. המגרש בליאונרדו דה-וינצ'י יקבל זכויות לפי תב"ע של 40 קומות, לא פחות מזה, כי זה מה שיש היום באזור הזה. 
<איתן כבל:>
כרמל, אתה צודק, עם התוספת של עמיר.

<עמיר פרץ:>
תעשה הפרדה, מה הבעיה – זכויות מאמצעי שידור. 

<קריאות:>
- - -

<אתי בנדלר:>
מה ההצעה, אדוני? 

<היו"ר כרמל שאמה-הכהן:>
לגבי זכויות במקרקעין, השר הממונה לא יוכל לאשר מכירת זכויות במקרקעין אלא באישור הוועדה המשותפת כלכלה וחינוך. זה אחד.

<נחמן שי:>
כל המקרקעין.

<היו"ר כרמל שאמה-הכהן:>
זכויות במקרקעין, כן. הגיש השר בקשה לאישור כאמור ולא הכריעה הוועדה תוך 60 ימים מיום הגשתה, יראו את הבקשה כמאושרת. 

<יואל חסון:>
לא, אני מתנגד לזה. זה תקדים רע מאוד.

<קריאות:>
לא, לא. 

<אתי בנדלר:>
לא. מספיק שיושב-ראש הוועדה לא שם את ההצעה על סדר-יומה של הוועדה; מספיק שתכריע ויהיו בקשות לדיון מחדש.
<איתן כבל:>
אתה נותן יותר מדי דברים ליד המקרה. 

<היו"ר כרמל שאמה-הכהן:>
חברים, בואו, אתם לא תעבדו עלינו. הרי מחר יכול לשבת פה יושב-ראש מהאופוזיציה, והשר הממונה יבקש למכור נכס.

<עמיר פרץ:>
מה לעשות. 

<היו"ר כרמל שאמה-הכהן:>
והוא, רק בתעלול של תקנון יגיד: אני לא שם את זה על סדר-היום, ועוצר את כל הרפורמה. 

<יואל חסון:>
כל הכנסת מתנהלת ככה. תחליף אותו, אתה עושה תקדים רע. 

<קריאות:>
- - -

<עמיר פרץ:>
אתה עכשיו אומר שאתה פועל נגד הדמוקרטיה, זה לא יאומן. 

<יואל חסון:>
הממשלה תתחיל לעשות את זה בכל הקשר, ואתה תהיה יום אחד באופוזיציה. לא כל הזמן תהיה בקואליציה. 

<היו"ר כרמל שאמה-הכהן:>
מי שבורח ממהות על-ידי תקנון, אני לא בעדו. 

<עמיר פרץ:>
סליחה, אדוני, מה זה פה? אתה משנה את הכנסת? 

<היו"ר כרמל שאמה-הכהן:>
אני לא משנה. 

<עמיר פרץ:>
סליחה, אדוני היושב-ראש, עם כל הכבוד. 

<היו"ר כרמל שאמה-הכהן:>
חבר הכנסת עמיר פרץ, תצביע נגד. 

<עמיר פרץ:>
אני רוצה לומר משפט – זה יותר חשוב מהנושא עצמו, זה מהות הדמוקרטיה. אם יהיה פה מחר יושב-ראש מטעם האופוזיציה, זכותו להשתמש בכל התרגילים הפרלמנטרים כדי להגן על עמדותיו. זו מהותה של הכנסת. 

<יואל חסון:>
נכון. 

<עמיר פרץ:>
זכותה של הקואליציה ללכת למליאה, להחליף אותו. 
<היו"ר כרמל שאמה-הכהן:>
אז אני חולק עליך. 

<עמיר פרץ:>
מה זה אתה חולק עלי - -
<היו"ר כרמל שאמה-הכהן:>
אני בתור יושב-ראש ועדה, לא רוצה כוח בלתי מוגבל. 

<עמיר פרץ:>
- - אתה עכשיו קובע שלאופוזיציה לא יהיה יותר שום כוח לעשות כלום. 
<קריאות:>
- - -

<היו"ר כרמל שאמה-הכהן:>
לא, לא - - -
<עמיר פרץ:>
זה מה שאתה קובע. 

<עינת וילף:>
יש כאן משהו מהותי ביחסי ממשלה-כנסת. 
<היו"ר כרמל שאמה-הכהן:>
אין שום בעיה, חברים, תעצרו את - - -
<עינת וילף:>
אם כבר, אז ללכת למשהו הרבה יותר חמור ולהגיד שלא תהיה מכירה, נקודה. 

<היו"ר כרמל שאמה-הכהן:>
חברת הכנסת וילף, אין שום בעיה שיושב-ראש ועדה – בין אם הוא מהקואליציה ובין אם מהאופוזיציה – יביא את זה לדיון, והוועדה תכריע. זו דמוקרטיה במיטבה. לא יושב-ראש שיסחט את הממשלה בכך שהוא בורח מדיון. זה מה שאני לא רוצה.

<עינת וילף:>
הדברים הם נכונים כך ולהיפך. 

<יואל חסון:>
דבר מסוכן מאוד אתה עושה. 

<עמיר פרץ:>
לא היו פעמים שהתלבטת, עניינית? אתה מגביל את החשיבה הפרלמנטרית שלנו? ממתי זה? 
<יואל חסון:>
זה יבוא לך כבומרנג, אדוני.

<היו"ר כרמל שאמה-הכהן:>
בסדר, אני מודה על ההערות.

<קריאה:>
לכל דבר צריכים להסכים?  

<קריאות:>
- - -

<נחמן שי:>
מה המשמעות של ה-60 יום? שוועדה לא דנה? 

<היו"ר כרמל שאמה-הכהן:>
שאנחנו רוצים למנוע מצב. אם למישהו יש הצעה אחרת, שיגיד לי אותה. 

<קריאות:>
- - -

<היו"ר כרמל שאמה-הכהן:>
רגע, חברים. אם הוגשה בקשה על-ידי השר הממונה, והיושב-ראש – מי שזה לא יהיה, בין אם מהקואליציה ובין אם מהאופוזיציה – פשוט לא שם את זה על סדר-היום, תוקע את כל הרפורמה ברשות השידור, אני אומר לו: שים את זה, תן להכרעת הוועדה. תכריע הוועדה לא לאשר, השר יצטרך לכבד את רצון הכנסת; תחליט הוועדה לאשר, הוא גם יכבד את רצון הכנסת. מה הבעיה עם זה? 
<נחמן שי:>
זה סעיף צופה פני עתיד. 

<היו"ר כרמל שאמה-הכהן:>
להיפך. אנחנו צופים פני עתיד אחר, ידידי.

<נחמן שי:>
אני מבין, אבל בנושא זה כנראה אתה צופה עתיד אחר. זה בסדר, אני מקבל את הרעיון שלך, זה רעיון יפה. 

<היו"ר כרמל שאמה-הכהן:>
אוקיי. אז יפה. לפחות אחד אומר שהרעיון הוא יפה. 
<עינת וילף:>
כרמל, כיוון שזה סעיף ביניים, פשוט לאסור - - -
<קריאות:>
- - -

<דב חנין:>
אפשר לקבל רשות דיבור לא בקריאת ביניים? 

<היו"ר כרמל שאמה-הכהן:>
כן. 

<דב חנין:>
תודה, אדוני היושב-ראש. אני מאוד חושש מהרעיון שלך, אני חושב שהוא לא רעיון יפה. אני מתווכח עם חברי נחמן שי, אני חושב שאנחנו מייצרים פה מנגנון של "טייס אוטומטי" שהכנסת לא יכולה לאפשר לעצמה ולא יכולה לאשר אותו, ברמה העקרונית. לדבר הזה יש השלכות רוחב קשות ביותר על כל צורת ההתנהלות בכנסת. 

אני מבין, אדוני היושב-ראש, את רצונך להגיע לפתרון, וברצון להגיע לפתרון אני שותף לך. אני רק חושב שהמורכבות של העניין הזה והעובדה שהמהלך הזה של הפיצול מתבצע, מובילה אותך לפתרונות שהם פתרונות מסוכנים ביותר. 
לכן, ההצעה שלי היא כזאת. לגבי נכסי נדל"ן, הסעיף יאמר – ואני מבקש שאם ההצעה לא תתקבל בהצבעה, היא תירשם כהסתייגות – הסעיף יאמר שלא יימכרו נכסי נדל"ן קודם שתאושר הרפורמה בכללותה. לא יימכרו נכסי נדל"ן. 

<היו"ר כרמל שאמה-הכהן:>
אמרו לך שמשפטית זה לא ייתכן. 

<אתי בנדלר:>
למה אתה מתכוון שתאושר הרפורמה בכללותה? 
<דב חנין:>
חוק הרפורמה. 

<אתי בנדלר:>
תיקון מספר 25?

<דב חנין:>
בדיוק. עד שיאושר התיקון. 

<אתי בנדלר:>
אני רוצה לומר לך, אדוני, אני חושבת שזו הצעה לא טובה אבל היא פחות לא טובה מההצעה האחרת של "הטייס האוטומטי", זאת אומרת לקשור תחילת חוק אחד בתחילתו של חוק שני, אני חושבת שזו הצעה קשה, שאני לא אוהבת אותה – ואני יכולה לתת נימוקים ארוכים מדוע.

אבל, כשאני שוקלת את שתי ההצעות אחת מול השנייה, אני מעדיפה את ההצעה הזאת על פני ההצעה השנייה של "הטייס האוטומטי". 

<היו"ר כרמל שאמה-הכהן:>
יושב-ראש רשות השידור, אם אנחנו נשנה את הסעיף כך שיהיה ניתן למכור נכסים רק כשהרפורמה הכללית מאושרת בכנסת, אין לך בעיה עם זה. 

<דב חנין:>
נכסי נדל"ן.

<אמיר גילת:>
בתנאי שזה לא יעכב את תהליך ההתנעה של הרפורמה. אני חושש - - -

<היו"ר כרמל שאמה-הכהן:>
אתה יכול להתחיל להתניע את הרפורמה, אף אחד לא אוסר עליך להתחיל משא-ומתן, לפרסם דברים. האישור הסופי מותנה באישור החוק. הרי בלי רפורמה אין לך צורך למכור נכסים. 
<אמיר גילת:>
לא בטוח. 

<קריאות:>
- - -

<עינת וילף:>
יש לי הצעה אחרת. 

<יואל חסון:>
טוב שבסוף הכול יוצא החוצה. זה חשוב. 

<אתי בנדלר:>
אני רוצה להשלים את דבריי, אדוני. לא היינו מודעים לכך שבחוק-יסוד: הכנסת יש סעיף 21א(א), עניינו בפיקוח הכנסת על חקיקת משנה, האומר כדלקמן: "תקנות שהתקין שר והקובעות ענישה פלילית בשל הפרתן, לא ייכנסו לתוקף אלא אם כן אושרו, לפני פרסומן, על ידי ועדה מוועדות הכנסת שהנושא נמצא בתחום אחריותה; לא החליטה הוועדה בדבר אישור התקנות או דחייתן בתוך 45 ימים מן היום שהתקנות נמסרו לה, יראו את התקנות כאילו אושרו."
לכאורה, בדיוק אותו רעיון כפי שאדוני מציע.

<היו"ר כרמל שאמה-הכהן:>
יש את זה בהרבה מקומות בחוק. 

<אתי בנדלר:>
המחוקק הבין מזמן שהרעיון הזה איננו ישים, ועל-ידי כך נכנסות לתוקף כל מיני הוראות שראוי שהכנסת כן תיתן עליהן את דעתה. 

<היו"ר כרמל שאמה-הכהן:>
שתיתן. אף אחד לא מונע ממנה לתת. 

<אתי בנדלר:>
ולכן, הסעיף הזה אכן לא תוקן אבל לעומת זאת, הוסף סעיף 2(ב) לחוק העונשין – שאיננו כאן בפניי- ושקובע מפורשות בצורך פוזיטיבי של ועדה מוועדות - - -
<היו"ר כרמל שאמה-הכהן:>
אין לנו צורך בדיון המשפטי הזה, אנחנו בוחנים עכשיו את ההצעה האחרת שלך. דרך אגב, גם בחוק הווד"לים עשינו מנגנונים כאלה, כי אחרת אנשים תוקעים – דרך פרוצדורות – מהות שלמה, וזה לא דבר בריא, גם לא לדמוקרטיה. 
יש שתי אפשרויות כרגע. אפשרות אחת, ללכת על המנגנון שהתקנות יצטרכו להיות מובאות לאישור הוועדה המשותפת, עם ההתניה שהצעתי. יש אפשרות שנייה שהציעה היועצת המשפטית של הוועדה, שאישור מכירת הנכסים, יהיה לו תנאי סף שהרפורמה הכללית אושרה. 

<לאה ורון:>
שזו הצעתו של חבר הכנסת חנין. 

<אמיר גילת:>
זה לשיקול הכנסת, אבל אני אומר שוב. יש נכסים – נתתי דוגמה למחסן ברחוב ירמיהו שאין בו שום צורך כרגע לאף אחד, אין בו שום דבר – הוא סתם שוכב, ואין מניעה למכור אותו גם בלי קשר לרפורמה.

<נחמן שי:>
אז תמכור אותו. 

<אמיר גילת:>
בסדר, אתם לא נותנים. 

<קריאה:>
לא, מכרו אותו כבר. 

<היו"ר כרמל שאמה-הכהן:>
האם אפשר, זכויות נניח במקרקעין מעל שווי מסוים? מה השווי של המחסן – מאות אלפי שקלים? 

<אמיר גילת:>
הרבה יותר. 

<היו"ר כרמל שאמה-הכהן:>
אז אתה קורא לו מחסן, אבל אם הוא שווה הרבה כסף, אני לא רוצה להבריח את הנכס הזה. כמה הוא שווה?

<אמיר גילת:>
שווה עשרות מיליונים. 

<היו"ר כרמל שאמה-הכהן:>
עשרות מיליונים? אז אתה גם לא מוכר את המחסן הזה, אדוני היושב-ראש. 

<איתן כבל:>
אל תייצר החרגות. 

<קריאה:>
בדיוק ככה. אם זה לא ייעודי לרפורמה, זה לא. 
<היו"ר כרמל שאמה-הכהן:>
אני חשבתי שמדובר בנכס זניח מבחינה כלכלית. 

<קריאה:>
ממש לא. 50–60 מיליון שקלים. 

<היו"ר כרמל שאמה-הכהן:>
אנחנו רוצים לגמור את הרפורמה בחודש הבא, אז מה זה - - -
<קריאה:>
המחסן נמכר.

<היו"ר כרמל שאמה-הכהן:>
אנחנו נלך על הצעתה של היועצת המשפטית. 

<איתן כבל:>
זה גם ילחץ את הממשלה לגבי הרפורמה. 

<היו"ר כרמל שאמה-הכהן:>
ההצעה של חבר הכנסת דב חנין ושלי, לקשור את אישור מכירת הנכסים באישור הרפורמה הכללית. יש שם לחוק, והשם לא ישונה, הוועדה תדאג לכך. לפי שם החוק, נכון?
<אתי בנדלר:>
לא. המספר שונה. זה תמיד הצעת חוק רשות השידור (תיקון מס'...). אם מקבלים – המספר שונה.
<עמיר פרץ:>
שמת לב לאזהרה שלי? אמרתי לך שיש דברים שמסתתרים. ראית איך מחסן שווה עשרות מיליונים? 
<היו"ר כרמל שאמה-הכהן:>
לא ניתן. ראית ששאלתי את השאלה ישר. 

<נחמן שי:>
אז מה אתה אומר? אין מכירת נכסים - - - 
<היו"ר כרמל שאמה-הכהן:>
כל עוד הרפורמה לא מאושרת בחוק. 

<יואל חסון:>
כל הנכסים. לא רק חיוניים. 

<אתי בנדלר:>
לא, לא. הסעיף - - -

<היו"ר כרמל שאמה-הכהן:>
זכויות במקרקעין. אל תהפוך אותי מנהל של הקרקעות שלהם. 
<יואל חסון:>
לא. מקרקעין. 

<היו"ר כרמל שאמה-הכהן:>
מי בעד ההצעה הזאת? 

<דב חנין:>
אין לי זכות הצבעה.

<לאה ורון:>
חבר הכנסת איתן כבל, אין לך זכות הצבעה. גם לך אין זכות הצבעה כי זו ועדה משותפת. 
הצבעה 

בעד – פה אחד

ההצעה שזכויות במקרקעין יימכרו רק לאחר שהרפורמה הכללית תיכנס לפעולה, נתקבלה.
<לאה ורון:>
ההצעה עברה פה אחד. 
<קריאה:>
אפשר להבהיר בדיוק? 

<היו"ר כרמל שאמה-הכהן:>
זכויות במקרקעין יימכרו רק לאחר שהרפורמה הכללית תיכנס לפעולה. 

<נחמן שי:>
זה בסדר. 

<ישראל אייכלר:>
אדוני היושב-ראש, לאחר ההצבעה אני רוצה להעיר הערה חשובה מאוד. 

<לאה ורון:>
חבר הכנסת חמד עמאר מצביע במקום חבר הכנסת אלכס מילר; חבר הכנסת זאב אלקין הצביע במקום חבר הכנסת דני דנון, אבל מדובר בהצבעה פה אחד, לכן זה בסדר.
<היו"ר כרמל שאמה-הכהן:>
סיימנו את סעיף 4 לסדר-היום. סעיף 6 על סדר-היום – בקשתך לדיון מחדש, אני מבין, נמשכת. נכון? זה יהיה הסתייגות למליאה.
<לאה ורון:>
כן, אדוני. אתמול הועברה גם פנייתו של חבר הכנסת רוברט אילטוב, כפוף לפנייתם של חברי הכנסת אייכלר ונסים, וכולם הסירו את הבקשות לדיון מחדש. לכן, את סעיף 6 אפשר למחוק מסדר-היום. שם היתה בקשה לגבי החוק הישן, וזו בקשה לגבי החוק החדש. 
<ישראל אייכלר:>
היושב-ראש, יש לי הערה מאוד חשובה לכולם – ולא כיהודי חרדי אלא כירושלמי. 

<עמיר פרץ:>
עוד פעם הכנסת את החרדים?

<ישראל אייכלר:>
על-פי החוק, שידורי ישראל צריכים להיות מירושלים. יותר ויותר שידורים יוצאים מירושלים. יש טענה של העובדים – ואני מזדהה עם זה – יש להם חשש שבמסגרת מכירת הנכסים והדברים האלה, יהיה יותר זול לרשות השידור ללכת לחפש באיזשהו מקום.
<היו"ר כרמל שאמה-הכהן:>
יש את זה ברפורמה הכללית. 

<ישראל אייכלר:>
שזה צריך להיות מירושלים?

<היו"ר כרמל שאמה-הכהן:>
כן. 

<קריאה:>
ועדת המכרזים לא. 

<נחמן שי:>
בינתיים זה ההיפך. יותר יקר בתל-אביב מאשר בירושלים. 

<ישראל אייכלר:>
לא, אני לא מדבר על תל-אביב. ייקחו איזה הר באיזה מקום. 

<היו"ר כרמל שאמה-הכהן:>
זה קיים. חברים, סעיף 2 על סדר-היום: הצעת חברי הכנסת ציון פיניאן וזאב אלקין לסעיף 44ג(ו) לחוק העיקרי – זו ההצעה שעוסקת בהארכת המועד המאפשר לשר הממונה להפחית את מחויבויות התוכן של רשות השידור. הדיון בסעיף הזה תם, אנחנו לפני הצבעה.

לי יש הצעה אחרת מהנוסח הממשלתי. השר, היום, יש לו סמכות בעצם להפחית במאת האחוזים את המחויבות בכל שנה. אנחנו נאריך בשנה את הסמכות הזו, ובלבד שרבע מכל מחויבות שהוא מוחק, היא תידחה לשנה הבאה. נכון, אדוני יושב-ראש רשות השידור? 
<נחמן שי:>
תסביר. 

<קריאה:>
מה זה אומר? 

<היו"ר כרמל שאמה-הכהן:>
נניח כעת יש 100 מיליון שלא הופקו השנה. 

<נחמן שי:>
180.  150.

<היו"ר כרמל שאמה-הכהן:>
היום הצעת הממשלה והמצב הקיים בשנה הקודמת – שהשר יכול היה למחוק את הכול. 

<עינת וילף:>
זה ילך ויצטבר ויתנפח. 
<נחמן שי:>
בשנה הבאה הוא יוכל למחוק שלושה-רבעים. 

<היו"ר כרמל שאמה-הכהן:>
אני ביקשתי שהוא יוכל למחוק בעצם עד שלושה-רבעים בפועל, ורבע יועבר לשנה שלאחר מכן, כך שמחיקות ומחיקות תמיד ייצרו הצטברות. 
<לאה ורון:>
בתום ארבע שנים - - -

<נחמן שי:>
לא. חשבתי שאתה אומר שבכל שנה זה יגדל ברבע. 
<אתי בנדלר:>
לא יוכל למחוק בכל מקרה יותר מאשר 75% - - -

<היו"ר כרמל שאמה-הכהן:>
הוא יוכל למחוק עד 75%, ועד 25% לדחות לשנה שלאחר מכן. 

<אתי בנדלר:>
מתוך ה-75%?

<קריאות:>
לא. 

<היו"ר כרמל שאמה-הכהן:>
מה שלא נוצל. 

<נחמן שי:>
ובשנה הבאה יהיה 125%?

<היו"ר כרמל שאמה-הכהן:>
כן. יש את ה-25% פלוס - - -

<נחמן שי:>
אז בשנה הבאה הוא ימכור 125%. 

<ליאורה קמינצקי:>
כמה שנים זה להגיע לאפס?

<נחמן שי:>
לא, אי-אפשר. זה יגדל, זה לא יקטן. אני מקבל את הגישה החדשנית שלך, אני אומר שאנחנו נקבע מסלול מתון אבל סביר - -

<יואל חסון:>
נגיד חצי. 

<נחמן שי:>
- - בגידול בהפקות המקומיות הקנויות של רשות השידור, ובוא נחשוב - - -

<יואל חסון:>
תציע – עד חצי. 

<אתי בנדלר:>
אני רוצה להבין, אדוני היושב-ראש. מה שהוצע בסעיף הוא בסך הכול – אתם ממשיכים הלאה – להאריך את סמכות השר לשנת 2011 בלבד. לא מדובר על 2012 ולא 2013. 
<היו"ר כרמל שאמה-הכהן:>
אנחנו מאריכים את זה גם ל-2011, זה כן ברור, אבל מוסיפים תנאי ל-2011. 
<אתי בנדלר:>
רק על 2011.

<היו"ר כרמל שאמה-הכהן:>
כן, רק על 2011. היה והשר ירצה למחוק – ההצעה שלו שהוא יכול למחוק את כל המחויבות. אנחנו רוצים להגביל את הסמכות שלו לשלושת-רבעי מחיקה, ועוד רבע לתת לו סמכות לדחות. 

<אסף אמיר:>
זה הכול. שלושת-רבעי ועוד רבע, מה נשאר? 

<נחמן שי:>
לא, 180 ועוד - - -
<קריאות:>
- - -

<קריאה:>
אתה מדבר על שנה שכבר נגמרה. אין לו כבר יכולת להפיק השנה ב-2011. 

<יואל חסון:>
היועצת המשפטית, יש לי נוסח הסתייגות.

<קריאות:>
- - -

<איתן כבל:>
סליחה, שלא תיפול לנו שגגה. הרי מה העניין? אתה מוסיף על מה שיש להם בשנה הבאה גם כן. הם לא מצליחים לעמוד במה שיש להם היום. 

<היו"ר כרמל שאמה-הכהן:>
חברים, משכתי את הצעתי. בואו נצביע. 

<ניר טויב:>
מה זאת אומרת להצביע? אנחנו רשומים פה, אנחנו גם רוצים לדבר. 

<היו"ר כרמל שאמה-הכהן:>
אדוני. אל"ף, הדיון הסתיים. אם אתה תבקש יפה ולא תתפרץ ולא תחשוב שאתה בעל-הבית אני אתן לך לפנים משורת הדין, כי הדיון התקיים ביום חמישי ודנו – כולל הנציגים שלכם דיברו – אבל אם חשוב לכם לדבר - - -

<קריאה:>
הוגש בג"ץ בינתיים. 

<היו"ר כרמל שאמה-הכהן:>
בג"ץ זה השכן שלנו, אנחנו לא מתערבים בעניינים שלו והוא לא מתערב בשלנו. 
<אסף אמיר:>
על מה היתה ההצעה ולמה משכת אותה? 

<היו"ר כרמל שאמה-הכהן:>
מאחר שפה חברי הכנסת חושבים שהיא הצעה רעה, אני מושך אותה. שהם יציעו הצעות, אבל אם אתם רוצים שנציג אחד מטעמכם – למרות שאף אחד אחר לא ידבר – אני אתן למישהו מכם לדבר. בבקשה, אדוני.

<ניר טויב:>
ניר טויב, פורום היוצרים הדוקומנטריים. אני מדבר פה בשם כל איגודי היוצרים, והיוצרים בכלל במדינת ישראל. 
אני רוצה בכלל להגיד לכם שהפתרון – אתם מדברים רפורמה, רפורמה - אני כבר שומע את הרפורמה לפחות בשמונה דיונים בוועדת הכלכלה, ב-2006 ישבנו עם איתן כבל והכנסנו את סעיף 44ג, זו היתה בזמנו בכלל הצעה של האוצר, של חיים פרננדס.
נוצר פה מצב לא נורמלי שהערוצים המסחריים הם תחת רגולציה ואילו רשות השידור, אין לה שום רגולציה, אין לה מנשה סמירה כזה של רשות שנייה שאף אחד לא מפקח עליה אם היא הפיקה בפועל או לא הפיקה. 

אני מציע לכם לחשוב מחוץ לקופסה. תחשבו אולי שהרפורמה לא קורית, היא גם לא תקרה, זה מין איזה חלום אוטופי. יש פה את הוועדים, יש פה עובדים, יש פה המון נפגעים, יש פה המון אינטרסים, היא לא קורמת עור וגידים. 
אם תקיימו את החוק ותוציאו את ה-300 מיליון שקלים האלה להפקות מקור – מה זה הפקות המקור האלה? זה אותן הפקות איכותיות – מדובר פה בתרבות, בחינוך, בדברים ערכיים. את, היועצת המשפטית, אמרת שאת לא רוצה לדבר על דברים ערכיים, רק על החוק. 

<אתי בנדלר:>
לא אמרתי באופן כללי. אמרתי שבישיבה שם - -

<ניר טויב:>
כן, בוועדת הכנסת. 

<אתי בנדלר:>
- - בוועדת הכנסת אני מתייחסת להיבטים המשפטיים של נושא חדש או לא נושא חדש, זה הכול. אני משתדלת לדבר הרבה מאוד בנושאים ערכיים. 

<ניר טויב:>
אוקיי. כרמל, אתה אמרת שלא מעניין אותך מה קורה פה בגבעה ליד בית-המשפט העליון.

<היו"ר כרמל שאמה-הכהן:>
לא, אמרתי שזו אפיזודה אחרת. הגשתם בג"ץ - - -
<יואל חסון:>
עזוב, אל תצטט חברי כנסת, תאמין לי, ולא יועצים משפטיים. 

<ניר טויב:>
מישאל חשין אמר - כשאין תקציב זה לא סיבה לא לעמוד בחוק.

<היו"ר כרמל שאמה-הכהן:>
בעתירה שלכם? 

<ניר טויב:>
אנחנו מתבססים על העתירה הזאת - מישאל חשין כבר פרש - בעתירה שהיתה, מכבי שירותי בריאות נגד שר האוצר. לא יעלה על הדעת אז שלא היה משולם כסף לנכים כי משרד האוצר אמר שאין כסף לתקציב הבריאות. יש כבר תקדים כזה בבג"ץ.
אני אומר, תחשבו למשל על בית-חולים. יש בניין, משקיעים מיליארד שקלים, למשל הדסה, ואתם באים לקבל שירות מבית-החולים הזה בתור אזרח מדינת ישראל, אבל בבית-חולים הזה אין כסף לתרופות, אין כסף למשכורות של הרופאים, אבל אתם באים לקבל טיפול. מישהו היה רוצה ללכת לבית-חולים כזה? 
ה-300 מיליון שקלים האלה – אם הם יוצאו להפקות מקור, הם יעשו את הרפורמה האמיתית ברשות השידור. הם יהפכו אותה לרלוונטית, לבועטת, לתוססת. 

יכול להיות שזה קצת מפחיד פה את ראש הממשלה ביושבו כשר הממונה, שהוא לא רוצה רשות שידור עצמאית, תוססת, בועטת, ועדיף להשאיר אותה כל הזמן מחוברת למסכת חמצן. שיגיעו לכאן הוועדים, יגיע היושב-ראש, יגיע המנכ"ל, וכולם יתחננו על נפשם – כן מכירת נכסים, לא מכירת נכסים.
הרפורמה מדברת על פיטורי עובדים אבל תקציב רשות השידור – אנחנו ביקשנו לראות אותו. גם היושב-ראש הקודם, משה גביש, אמר שהוא מנהל את רשות השידור, הוא לא יודע מה התקציב שלה. מבקר המדינה בדוח האחרון לא קיבל את תקציב 2009–2010. אף אחד לא יודע מה קורה בתקציב הזה.
85 מיליון שקלים הולכים רק על גביית האגרה – 85 מיליון שקלים. אתם יודעים בטורקיה איך גובים את האגרה? ב-TRT, בערוץ הציבורי שם, דרך חשבון החשמל של האזרחים  - אפס עלויות על גביית האגרה. 

15 מיליון שקלים הולכים על הלוואה לשערי-צדק; 20 מיליון שקלים הולכים על זכויות הספורט של ליגת העל, כבול לשלוש שנים – 15 מיליון שקלים על הזכויות, 5 מיליון שקלים הפקה; 60 מיליון שקלים על ערוץ-33. ערוץ-33 הוא בכלל ערוץ ניסיוני, הוא לא קבוע בחוק, הוא מדמם את ערוץ-1 למוות. 
מדברים בשנת 2012 על ערוץ לוויני חדש. המיזם הזה בתקופה של בר-אל, ב-2003, עלה 240 מיליון שקלים. מה זה, הפכנו להיות "קול הרעם מקהיר"? מה, אנחנו צריכים רדיו "קול קהיר"? תעמולה, פרופגנדה זולה. זה רלוונטי? זה פשוט הקזה של תקציב רשות השידור.
מה שאנחנו מבקשים – תשאירו את הסמכות הזאת לרשות השידור להחליט מה היא רוצה לעשות ב-300 מיליון שקלים, אבל ההפקות האלה צריכות לצאת החוצה. מה שקורה בפועל, רשות השידור מגיעה כל שנה לשר הממונה והופכת אותו לחותמת גומי, וגם אתכם לחותמת גומי, אין פה בכלל שום שיקול דעת. אם היא הוציאה 1.7 מתקציבה על הפקות, זה הופך להיות בפועל הסכום שהיא מוציאה. זה לא ייתכן.
התקופה הזאת נגמרה. ה"גרייס" הזה מה-1 בינואר 2007 נגמר ב-31 בדצמבר 2010. לא ייתכן שאתם תעשו את ה"ראלי" המטורף הזה של השבוע האחרון בחקיקה פשוט מטורפת, ואנחנו נרוץ נגדכם בבג"ץ.

יש לכם הזדמנות פה להפיל את ההצעה הזאת מסדר-היום ולדון עליה בצורה מכובדת, כמו שצריך, כמו שהכנסת צריכה לעשות.
<היו"ר כרמל שאמה-הכהן:>
מה זה ייתן אם ההצעה תיפול, תסביר לי. מה זה עוזר לך, חוץ מזה שרשות השידור תהיה עבריינית, עוברת על החוק?
<קריאה:>
היא כבר עבריינית. 

<ניר טויב:>
מה זאת אומרת עבריינית? אולי תחשוב שזו התרופה שתציל אותה?
<היו"ר כרמל שאמה-הכהן:>
היא יכולה להפיק בארבעה ימים האלה ב-300 מיליון - - -

<ניר טויב:>
בואו תנסו פעם אחת - - -

<קריאה:>
ב-2012 היא יכולה, מה שלא יקרה. 

<היו"ר כרמל שאמה-הכהן:>
אז מה שאני מציע לכם, שב-2012 אף אחד לא יירדם – לא הכנסת ולא אתם – ואם אתם רואים שבתוך הרבעון הראשון כבר אין התחלה, התנעה של הפקות מקור, אז תלכו ותגישו עתירה.
<ניר טויב:>
אבל ראינו את זה. זה היה הסיפור - - -

<קריאות:>
- - -

<היו"ר כרמל שאמה-הכהן:>
לא הגשתם עתירה בתחילת השנה. 

<קריאה:>
אמיר, אנחנו ניהלנו אתך דיאלוג.

<אסף אמיר:>
אבל הוא כבר אמר בישיבה הקודמת שה-60 מיליון שהוא התכוון – שזה מעט אבל 60 מיליון שהוא התכוון – בעצם העובדה שהשר הממונה הוריד את האגרה, אז גם זה לא יקרה. 

<היו"ר כרמל שאמה-הכהן:>
אני זוכר מה הוא אמר, אבל יש לך חוק. אסף, יש לך חוק שמחייב אותו ל-2012 לבצע הפקות מקור בסכום מסוים. 
<קריאה:>
זה אותו חוק מ-2011. 

<היו"ר כרמל שאמה-הכהן:>
2011, כשזמן עובר – מה לעשות, עוד אין לי מנהרת זמן. זה ועדת כלכלה, זה לא מנהרת זמן. לא יכול. אם הייתי חוזר, הייתי חוזר ועושה לו נו-נו-נו. 
2012, תתחילו לשבת. תתחילו איתו שיחה. אתם רואים שזה לא מסתדר – אתם לא מרוצים ממה שהוא מספק – אתם הולכים לבית-המשפט אז, לא בסוף השנה, ואומרים: מישהו ברשות השידור לא מבצע את החוק, תוציאו לו צו. אין משהו אחר, מה אתה רוצה שנעשה? 
<עינת וילף:>
יש משהו אחר, יש לי רעיון. 

<אסף אמיר:>
תפעילו שיקול דעת, תגידו: אוקיי, אתה יודע מה, 40%, 30% ממה שהתכוונת. שיקול דעת. האזרחים משלמים ולא מקבלים שום דבר.
<היו"ר כרמל שאמה-הכהן:>
אסף, אבל יש לו מחויבות בכל מקרה ל-2012, נכון? שהיא גדולה. 

<אסף אמיר:>
לא, היא לא גדולה. 

<קריאות:>
- - -

<עידן אור:>
אבל החוק לא מקוים. הוא יגיע לדצמבר 2012 וילך לשר, והוא יתן לו חותמת. 
<היו"ר כרמל שאמה-הכהן:>
חברים, לנו אין יותר מאשר לחוקק חוק. היום יש לכם כבר חוק.
<עידן אור:>
אבל חוקקתם ומפרים אותו, אז מה זה משנה החוק הזה?

<היו"ר כרמל שאמה-הכהן:>
אין לי מה לעשות עם הפרת חוק. הפרת חוק זה בית-משפט. 

<עידן אור:>
הלכנו לבית-משפט. אז אולי תשעו את ההחלטה, שבית-משפט ידון בזה. 

<איתן כבל:>
אדוני היושב-ראש, סליחה. אני רוצה לנסות, אני מבקש גם את הקשב של היועצת המשפטית. הרי מה קורה כאן? אנחנו עושים את עבודתנו. בצדק אתה אומר להם – אני פה יודע לחוקק את החוק, כל דבר שהוא מעבר להפרה של החוק, יש את המקום האחר והוא לא כאן. 
<לאה ורון:>
הפרדת הרשויות. 

<איתן כבל:>
יחד עם זאת אני אומר, הרי מה יקרה? הרי כל מי מאתנו שמצביע כאן, ברור שגם בשנה הבאה הם לא יכולים לעמוד במחויבות.

<נחמן שי:>
ניפגש בשמיניות. 

<איתן כבל:>
למה ככה? זה אפילו לא לטמון את ראשנו בחול, זה פשוט טמטום מצידנו להתייחס לזה. אבל מה? אולי נבחן את האפשרות לייצר רף יותר גבוה, שמי שירצה לבוא לוותר בפעם הבאה, יצטרך לקבל רוב מיוחד או תהליך – חייבים לייצר מסננת שיודעת לשים מדרגות יותר קשות. 
ברגע שהחלטנו כאן – כל החלטה, לא משנה – אתה יודע מה הדבר הנורא? שאתה באמת מתאמץ, אנחנו כאן מתאמצים – לא אופוזיציה, לא קואליציה – באמת לגופו של עניין כדי לעזור לרשות השידור, וכשאנחנו מקבלים את ההחלטות אנחנו כבר יודעים מראש שאף אחד לא יכול – לא שלא מתכוון; לא רוצה להיות מנוול, אני אגיד: אף אחד לא יוכל לעמוד בהן גם אם הוא ירצה לעמוד בהן. 

כתוב – בפני עיוור לא תיתן מכשול. אנחנו מייצרים מצב שאלה שיבואו אחרינו – ונביא בשנה הבאה, אם לא יקדמו אותו לתפקיד יותר בכיר – את היושב-ראש - - -
<יואל חסון:>
יש יותר בכיר מזה? 

<איתן כבל:>
על עמידתו האיתנה. ובסופו של עניין יבוא לכאן, ואנחנו נצלוב אותו והוא יגיד - - -

<היו"ר כרמל שאמה-הכהן:>
חבר הכנסת כבל. 

<איתן כבל:>
זאת הצעתי. אל תצביע על זה כאן. 
<עינת וילף:>
אני רוצה להמשיך את ההצעה של חבר הכנסת כבל ובעצם לפרוס את הסכום הזה ל-12 חודשים ולשים את המכשול הזה כל חודש, כדי לא להגיע למצב שאנחנו מגיעים לסוף שנה. כל חודש יצטרך להיות דיווח. 
<היו"ר כרמל שאמה-הכהן:>
רבעונית. 

<עינת וילף:>
יצטרך להיות דיווח על כך שהכסף יוצא, ואז אתה קצת מעלה את הסף ואתה יכול גם לשים את ההזדמנות לבדוק שיש הוצאה, הרבה לפני שמגיעים לסוף השנה, שאז כבר מאוחר מדי. 

<היו"ר כרמל שאמה-הכהן:>
יושב-ראש רשות השידור. 

<אמיר גילת:>
קודם כול, כמו שאמרתי בדיון הקודם, אין שום יריבות בינינו לבין איגוד היוצרים. להיפך. אנחנו רואים הכול עין בעין בקטע של המחויבות שלנו לתוכן. 

<יואל חסון:>
עין בעין, כשאתה מוציא לו את העין. זה עין בעין.
<אמיר גילת:>
ועמדתי מוכרת – רשות השידור קיימת בשביל לשדר, ואנחנו עושים כל מאמץ - - -
<יואל חסון:>
באיזה כסף תשדר יצירות?

<אמיר גילת:>
מאז שחוקק החוק לא עמדו בו, ולו גם פעם אחת, אבל אני יכול להצביע על הנתונים הבאים: שב-2010 הושקעו 1.8% שהם תשעה מיליון; ב-2010 הושקעו 12 מיליון, והוועד המנהל הנוכחי, מאז שנכנס לתפקידו לפני חצי שנה בחודש מאי, כבר השקיע 25 מיליון, אז שימו לב רק לסכומים ואנחנו התחייבנו שנשקיע סכומים גדולים יותר ב-2012. 
<עידן אור:>
מרגישים את הפרוספריטי באמת. פשוט מדהים. 

<יוליה שמאלוב-ברקוביץ:>
זה לא צריך להיות 120 מיליון? 

<קריאות:>
- - -

<קריאה:>
זה לא יגיע לשם, אין רפורמה בכלל. 
<אורי רוזנווקס:>
כמה אתם משקיעים בערוץ הלוויני שהוא לא בחוק? 
<יוליה שמאלוב-ברקוביץ:>
אולי נוותר על התמלוגים של ערוץ-10 ו-2, ונעביר - - -

<קריאה:>
ב-25 מיליון האלה כלול גם האירוויזיון, לידיעתכם. 
<יואל חסון:>
האירוויזיון בתוך זה? 

<קריאה:>
גם הקדם-אירוויזיון, לא רק האירוויזיון.

<יואל חסון:>
יצירת מופת ממש. אבל תענה על זה, למה האירוויזיון נמצא בתוך התקציב? מה קשור?

<קריאה:>
זה לא נכון. 

<אמיר גילת:>
הקדם-אירוויזיון.

<יואל חסון:>
מה זה קשור, איזה הפקה מקורית?
<אמיר גילת:>
אתה שואל. אתה רוצה תשובה?

<יואל חסון:>
כשאני שואל אני רוצה תשובה בדרך כלל. 

<אמיר גילת:>
אני עונה לך. הקדם-אירוויזיון הוא הפקה מקורית ישראלית לכל דבר ועניין. 

<עידן אור:>
כן, תרומה משמעותית לתרבות הישראלית גם. 

<היו"ר כרמל שאמה-הכהן:>
חברים, בלי ויכוחים על תוכן. 

<נחמן שי:>
זה לא ועדת תכנים פה.

<היו"ר כרמל שאמה-הכהן:>
בדיוק. זה לא ועדת תכנים.

<נחמן שי:>
זה לא ועדת תכנים. אל תתחילו. אחר כך יגדירו גם מי ישיר באירוויזיון, אני מכיר את זה. הכנסת גם ידעה לעשות את זה בעבר, קבעה מי ישיר. 

<יואל חסון:>
באירוויזיון הבא אין נשים...

<היו"ר כרמל שאמה-הכהן:>
חבר הכנסת יואל חסון, למה אתה עושה את זה? נא לסכם, אדוני היושב-ראש. 

<ישראל אייכלר:>
למה הוא עושה את זה? כי זה הטרנד בתקשורת היום לדבר על זה.
<אמיר גילת:>
רק למען הפרוטוקול, אני לא מבין מאיפה ה-300 מיליון, אין סכום כזה. הסכום הוא 176 מיליון.
<קריאה:>
אני מדבר. אתם עושים. 

<היו"ר כרמל שאמה-הכהן:>
רגע, חברים. 

<ישראל אייכלר:>
אל תדבר על זה ואל תתחיל מלחמה. מספיק המצב מתוח. 
<אמיר גילת:>
הדיבורים על ערוץ לוויני, אני לא יודע מאיפה הם באים. אין שום הקצאה לערוץ לוויני, כפי שתואר פה, וגם תקציב – יש סוף-סוף תקציב מאושר לרשות השידור לשנת 2011, לראשונה מזה שבע שנים, כך שאנחנו כן בדרך הנכונה. 
<היו"ר כרמל שאמה-הכהן:>

תודה. 

<קריאה:>
ל-2011.

<היו"ר כרמל שאמה-הכהן:>
חברים, אל תתווכחו איתו. בבקשה, דקה וחצי, התחייבת. 

<עמית ליאור:>
אני רוצה להגיד לכם מה אתם מחזיקים פה, מה קורה בשוק – כדי שתבינו למה אנחנו בכל זאת עושים את הקישור בין רשות השידור לבין ערוץ-10. 
השפה העברית והיצירה הישראלית נמצאות כרגע תחת מתקפה. 4,000 איש - רק ברמה הזאת – 4,000 איש שחיים, עובדים, שהפכו להיות תעשייה מצטיינת שכל העולם מכבד אותה, הולכת להתרסק עכשיו. למה? בין אם אתם יודעים או רוצים או מתכוונים או לא – סגירה של ערוץ-10, כמה מאות מיליונים יוצאים מהשוק? הרבה מאוד.
עכשיו במקביל, קרה נס. תפסנו אתכם בסוף 2011 על הפרה. מה אנחנו מבקשים, על מה אנחנו מבקשים את הכסף הזה? שתעמדו במה? 

<היו"ר כרמל שאמה-הכהן:>
לא תפסת אותנו. אנחנו לא רשות השידור.

<עמית ליאור:>
כדי שהסטודנטים שלי, חובשי הכיפות, יוכלו לעשות סדרות על הפינוי או הגירוש או מה שהם רוצים.

כרגע יש מתקפה על השפה העברית. בשנה הבאה, 200 מיליון שקלים, 176, אמיר – כמה שאתה רוצה – שאמורים להגיע על המסך ולטובת הציבור – בעברית, בישראלית, באמהרית, ברוסית – לא יגיעו. למה? כי משחקי רפורמה. כן עשיתם את הרפורמה, כן מכרתם נכסים, לא מכרתם נכסים, את מי זה מעניין? 

תחליפו את המס הזה, תבטלו את כל האגרה הזאת. תיקחו מס ממיליון איש – בין 50 ל-150 שקל- ותחזירו את מה שאתם חייבים לציבור בישראל. תרבות. ולא שחמש שנים החסרתם מיליארד וחצי שקלים מהציבור. תפסיקו לחפש אגרה, תפסיקו לחפש את זה, תחזירו לציבור את מה שמגיע לו.
השפה העברית, היצירה המקורית, גם בערוץ-10, גם בערוץ-1, ובטח אם אתם הולכים לסגור אותם, תנצלו את העובדה שעשיתם עכשיו – שבוע, שישה ימים לפני שהשר, שהיה אמור לאשר את זה, לא אישר את זה – תמצאו את ה-200 מיליון שקלים האלה. חבר'ה, אנחנו יושבים פה, אנחנו יודעים שאתם רוצים למצוא הרבה יותר מ-200 מיליון שקלים, תמצאו אותם. כל מה שאתם צריכים לעשות זה לעמוד בחוק, וכרגע לא לבצע מחטפים - - 
<היו"ר כרמל שאמה-הכהן:>
תודה. 

<עמית ליאור:>
- - קואליציוניים, כדי להפוך את הכול לפוליטיקה. התרבות היחידה שקיימת פה זה תרבות פוליטית. לא אכפת לכם כלום מהתרבות הישראלית, מהתרבות בעברית. 

<יואל חסון:>

אל תכליל. 

<עמית ליאור:>
ואתם תצביעו כמו תוכים בתור תרבות פוליטית. 

<יואל חסון:>

אל תכליל בבקשה.

<היו"ר כרמל שאמה-הכהן:>
תודה רבה, אדוני. יוסי ורשבסקי, מנכ"ל ערוץ-10, בבקשה.

<יוסי ורשבסקי:>
אדוני היושב-ראש, אני נבוך – נבוך וכמעט מגמגם – מגודל האבסורד שאנחנו רואים פה. קשה לי אפילו להסביר את זה. מצד אחד, יושבים פה חברי הכנסת בישיבות שנוגעות לערוץ-10 - ובקול שלם ובכוונה רבה חובות צריך להחזיר. 

אני רוצה להזכיר לכם שישבנו פה לפני שנתיים וחצי, כשלערוץ-10 היו חובות תוכן של מאה ומשהו מיליון שקלים, כשאמרתם שחוב לתוכן זה כמו חוב לכסף, אותו דבר. 

<היו"ר כרמל שאמה-הכהן:>
אני לא אמרתי את זה אף פעם. 

<יואל חסון:>
מישהו אמר את זה, הוא מצטט מישהו.

<יוסי ורשבסקי:>
אפשר לבדוק בפרוטוקול, אדוני. 

<היו"ר כרמל שאמה-הכהן:>
אוקיי. אני אומר לך שאני לא אמרתי את זה אף פעם.

<יוסי ורשבסקי:>
מאה אחוז. גם ראש הממשלה לא אמר את זה, אבל אמרו את זה. 

<יואל חסון:>
אבל ראש הממשלה מנהל את הכול פה.
<אורי רוזנווקס:>
זה היועצת המשפטית אמרה. 

<יוסי ורשבסקי:>
אנחנו החזרנו במאמץ רב בשנתיים וחצי האחרונות – במאמץ רב ועיקש – את כל החובות ליצירה הישראלית, ואנחנו שלמים עם זה ואנחנו נמשיך, רוצים להמשיך. 
<קריאה:>
איזה יופי קרה מאז.

<יוסי ורשבסקי:>
ואנחנו רוצים להמשיך. ותראו מה קרה פה. על 45 מיליון שקל, אדוני, אנחנו לא מבקשים 25% דחייה ו-75% מחילה, כמו שאתה מציע לרשות השידור. אנחנו רוצים להחזיר 100% מהחובות, 100% מהחובות, אבל אתם פה שלטון של סטלין וז'דנוב, של סטלין וקומיסר תרבות, רוצים לסגור רק בגלל שאנחנו עושים את העבודה שלנו כמו שצריך. 

<ישראל אייכלר:>
סטלין רצה לסגור בתי-כנסת ברכבת ישראל, שלא יהיו שם מניינים לתפילת שחרית, כמו שאתם עשיתם - - -
<יוסי ורשבסקי:>
אז מה. אנחנו בעד? אנחנו בעד?

<ישראל אייכלר:>
מה עשיתם השבוע? 

<יוסי ורשבסקי:>
אנחנו בעד? 

<ישראל אייכלר:>
שידרתם שהיהודים משתלטים על רכבת ישראל - - -
<יוסי ורשבסקי:>
אדון אייכלר, אדון אייכלר - - -
<נחמן שי:>
אתה לא ועדת ביקורת. 

<יואל חסון:>
אתה בדיוק הדוגמה לצנזורה, זה מה שאתה. 
<קריאות:>
- - -

<ישראל אייכלר:>
תרשו לי, זה מה שז'דנוב עשה. הוא סגר בתי-כנסת.

<יואל חסון:>
אתה יודע מה זה שידור חופשי, אדוני חבר הכנסת אייכלר? אתה יודע מה זה? 

<ישראל אייכלר:>
כן, מה שאתם לא עושים. 

<קריאות:>
- - -

<ישראל אייכלר:>
אתם לא מאפשרים מילה אחת של יהדות. 
<יואל חסון:>
אנחנו בעד היהדות, אל תיקח מונופול על היהדות. 

<ישראל אייכלר:>
לא, אתה נגד. אתה נגד היהדות. 

<יואל חסון:>
אל תיקח מונופול על היהדות, אתה לא יותר יהודי מאף אחד אחר פה. 

<קריאה:>

אני לא פחות יהודי ממך. 

<קריאות:>
- - -

<יואל חסון:>
יש לך כיפה על הראש, זה לא עושה אותך יותר יהודי. אתה לא יותר יהודי מכולם פה.
<ישראל אייכלר:>
תקבלו שניים-שלושה מנדטים - - -

<היו"ר כרמל שאמה-הכהן:>
חבר הכנסת חסון, פעם שנייה. חבר הכנסת אייכלר, פעם ראשונה. 
<יואל חסון:>
מספיק כבר. אל תיקחו מונופול על היהדות. 

<היו"ר כרמל שאמה-הכהן:>
עוד רגע, אתה בחוץ. 

<יוסי ורשבסקי:>
חבר הכנסת אייכלר, לא תוציא ממני בעינויים מילה טובה על סטלין. בעינויים. 

<היו"ר כרמל שאמה-הכהן:>
מר ורשבסקי, אתה רוצה להגיד דברים או לעורר מהומות? 

<יוסי ורשבסקי:>
אני רוצה להמשיך בבקשה, אדוני. 

<היו"ר כרמל שאמה-הכהן:>
אז תגיד דברים ושקול את מילותיך כי המילה "סטלין" לחברי כנסת זה על הגבול. 

<קריאה:>
למה? יש כאלה שחוגגים על השם. 

<יוסי ורשבסקי:>
אני רוצה להמשיך. 

<ישראל אייכלר:>
אבל כשאני אומר את זה עליהם זה מעבר לגבול, אתה שם לב? 

<דוד אזולאי:>
זה במסגרת חופש הביטוי. 

<יוסי ורשבסקי:>
אני רוצה להמשיך בבקשה, אדוני.
<יואל חסון:>
יש לכם חוק לשון הרע, תשתמשו.

<יוסי ורשבסקי:>
אדוני היושב-ראש, אני מכבד ומעריך אותך מאוד, אני לצערי לא שותף לאופטימיות שלך לגבי הסגירה של ערוץ-10. אם בוועדת הכלכלה לא תמצא את הדרך, אדוני, לדחות  - - -

<היו"ר כרמל שאמה-הכהן:>
אין. אין כרגע. 

<יוליה שמאלוב-ברקוביץ:>
למה אין? למה לרשות השידור יש, ולערוץ-10 אין?

<היו"ר כרמל שאמה-הכהן:>
פעם ראשונה. 

<יוליה שמאלוב-ברקוביץ:>
למה אין? לא, אבל הנה - - -
<היו"ר כרמל שאמה-הכהן:>
פעם שנייה. 

<יוליה שמאלוב-ברקוביץ:>
זה מה שדיברתי קודם. אתה רוצה שאני אצא? 

<היו"ר כרמל שאמה-הכהן:>
עוד מילה.

<יוליה שמאלוב-ברקוביץ:>
אני אצא, אבל אני אגיד את שלי. 

<היו"ר כרמל שאמה-הכהן:>
את תצאי ואת לא תגידי את שלך. אל תפריעי. תבקשי רשות דיבור, תקבלי. 

<יוליה שמאלוב-ברקוביץ:>
זה ממש מגוחך. 170 מיליון אנחנו מוותרים, ו-40 מיליון - - -
<היו"ר כרמל שאמה-הכהן:>
פעם שלישית, נא להוציא אותה.

<יואל חסון:>
די, למה להוציא אותה? 

<היו"ר כרמל שאמה-הכהן:>
אתה פעם שעברה הוצאת אותה בדמעות. אל תתערב, חבר הכנסת חסון. אל תעשה לי פה סדר. 

<יוליה שמאלוב-ברקוביץ:>
אז אני אשאר ולא אדבר. 

<יוסי ורשבסקי:>
אדוני, עוד דקה, ברשותך. 

<היו"ר כרמל שאמה-הכהן:>
מר ורשבסקי, אתה לא היית, לא קמת כנראה מספיק מוקדם בבוקר. היה דיון בוועדת הכנסת. ועדת הכנסת קבעה שאין לוועדת הכלכלה יותר מה לעסוק בעניין של ערוץ-10. 

<אתי בנדלר:>
במסגרת התיקון לחוק רשות השידור. 

<יואל חסון:>
לא במסגרות אחרות. 

<היו"ר כרמל שאמה-הכהן:>
כרגע הנושא לא נמצא על שולחננו. מי כמוך יודע כמה הצוות של הנהלת הוועדה ואני התאמצנו לאפשר לכם הזדמנות אחר הזמנות אחר הזדמנות. מה לעשות, רוב לא היה לבקשתכם. 
<יואל חסון:>
מעניין למה. כמו שיועצת ראש הממשלה נמצאת פה עכשיו, ומוודאת שדבר ראש הממשלה ייצא לפועל, אז ודאי שאין רוב. 
<היו"ר כרמל שאמה-הכהן:>
חבר הכנסת יואל חסון, אתה מתגרה בגורל של - - -

<יואל חסון:>
מילא הגורל שלי. מה עם הגורל של ערוץ-10, אדוני. 

<היו"ר כרמל שאמה-הכהן:>
כן, אתה נורא דואג לגורל של ערוץ-10.

<יואל חסון:>
אני מאוד דואג לגורל של ערוץ-10.

<היו"ר כרמל שאמה-הכהן:>
טוב, עשו עליכם כבר אלף סיבובים פוליטיים, וזה היה חלק מהעניין גם שהפריע לפתור.

<יואל חסון:>
ממש רווח פוליטי אדיר. 

<היו"ר כרמל שאמה-הכהן:>
חבר הכנסת חסון. 

<קריאה:>
הכול בסוף פוליטי. הכול בסוף פוליטי. 

<היו"ר כרמל שאמה-הכהן:>
ולכן, אדוני מנכ"ל ערוץ-10, כרגע אי-אפשר לדון בכך במסגרת החוק הזה, על-פי החלטה של ועדת הכנסת. בחוק הקודם דנו והצבענו בדיונים מחדש, אין אפשרות. יש את הצעת החוק של חברת הכנסת נינו אבסדזה – וכך זה צריך להיות – שהוגשה לוועדת שרים, אני לא יודע למה היא נמשכה כבר לפני חודש. תגישו אותה לוועדת השרים, שהממשלה תצטרך לגבש באופן רשמי עמדת ממשלה ביחס לבקשה שלכם, וזו דרך המלך, וכך הכנסת מתנהלת. וידונו השרים שם בראשות שר המשפטים, עם השרים מיקי איתן ומרידור ובני בגין, ויגבשו דעה, ואפשר לסמוך עליהם. אחרי העמדה שלהם, תחזרו שוב לפה. 
<יואל חסון:>
תתנו לה פטור מחובת הנחה? 

<היו"ר כרמל שאמה-הכהן:>
אני אתמוך בפטור מחובת הנחה. נתנו לכם את כל ההזדמנויות האפשריות מבחינתנו. תקשיב, מר ורשבסקי, אם אתה היית יושב-ראש ועדת כלכלה – אני נותן לך עכשיו לשבת במקומי – לא היית יכול לעשות יותר. אז מספיק, לא צריך להגיע ל"סטלינים" - - -
<נחמן שי:>
בגלל שזה גם לא בידיך. זאת האמת הכי עצובה פה. 
<היו"ר כרמל שאמה-הכהן:>
חבר הכנסת נחמן שי, בסוף ההחלטות סביב השולחן הזה מתקבלות עם רוב ומיעוט. יש רוב ברור כנגד הבקשה שלכם פעם אחר פעם. אתה יכול עכשיו להגיד למה הרוב הזה נוצר – 100% ככה, 20% ככה – זה כבר  לא משנה, זה היסטוריה.

<יוסי ורשבסקי:>
אני מבקש קודם כול למחוק מהפרוטוקול את ההתבטאות של "סטלין וז'דנוב". 

<היו"ר כרמל שאמה-הכהן:>
אני מודה לך. 

<יוסי ורשבסקי:>
זה דבר ראשון, אם אפשרי. דבר שני, אדוני, אני סומך על הכישורים שלך שתוכל למצוא דרך על מנת להציל את ערוץ-10, והדרך הזאת לא יכולה להיות במוסד אחר אלא במוסד הכנסת.

<היו"ר כרמל שאמה-הכהן:>
מסכים איתך. חברים, אנחנו עוברים - - -
<יואל חסון:>
יש לי הסתייגויות, יש לי הצעות. 

<אתי בנדלר:>
הייתי רוצה, ברשותך, להגיב לדברי בא-כוח היוצרים. 

<עינת וילף:>
גם על ההצעה. 

<אתי בנדלר:>
קודם כול, אני רוצה להפנות את תשומת הלב שאתם אומרים שהכנסת, בהצעת החוק הזאת, בעצם קובעת את ההפחתה לשנת 2011, ולא כך היא.
כמו שנעשה בשנים הקודמות, הכנסת מסמיכה את השר האחראי לקבוע את שיעור ההפחתה. ועדת הכלכלה – אומנם נזרקו כאן מספר נתונים לגבי כמות ההפקות שבוצעו, אבל הוועדה לא בחנה, לא את התקציב של רשות השידור, לא כמה ניתן היה להפיק ולא כמה הופק בפועל, ולכן לא זה הסעיף שבו אנחנו מדברים ולא זה מה שעושה הוועדה. 

הוועדה בסך הכול מסמיכה את השר הממונה, קרי ראש הממשלה, לקבוע את שיעור ההפחתה של המחויבויות.
<אסף אמיר:>
אבל לאחר שיקול דעת, נכון? 

<אתי בנדלר:>
אני מייד אתייחס לעניין הזה. גם לגבי שנת 2011, כפי שנעשה קודם, ואני מייד אתייחס ל"קודם" שאני מזכירה. 

נכון, אנחנו מכירים את הפסיקה של בית-המשפט העליון שקובעת שאי-קיום תקציב אינו עילה להפרת חוק. עם זאת, כאן הכנסת היתה מודעת מלכתחילה, עוד בעת תיקון סעיף 44ג – שעליו דנה הוועדה כרגע – לכך שייתכן שהמקורות הכספיים שעומדים לרשות רשות השידור לא יוכלו להספיק לקיום ההפקות המקומיות הקנויות בשיעור הקבוע לפי אותו סעיף, זאת אומרת בסעיף ובתוספת. 
ולכן, מלכתחילה, בעת חקיקת הסעיף הזה – בנוסחו הנוכחי – נקבע בפירוש שעל אף הוראות סעיף זה, רשאי השר להתיר למשך התקופה שנקבעה שם, הפחתה בהיקף המחויבויות. 
זאת אומרת שהכנסת צפתה את פני העתיד, וכך זה היה בהצעת החוק המקורית, הסעיף הזה, שאגב הוכנס כחלק מחוק ההסדרים, ועל כך יש לי מה לומר מעבר לעניין אבל לא אתעכב על זה כאן.
דהיינו, לא עומדים כאן לפתע בפני איזושהי הפרת חוק שהכנסת נותנת לה אישור רטרואקטיבי, אלא מדובר על כך שמאפשרים לשר, לאחר שבודק את כל הנתונים, לאפשר הפחתה בהיקף - - -
<ניר טויב:>
איך הוא יכול לבדוק את הנתונים בדצמבר ולא בינואר? 

<אתי בנדלר:>
אין לי אלא להצר על כך ש - - -

<ניר טויב:>
זה חותמת גומי. זה נקרא חותמת גומי.

<קריאה:>
- - - שיקול דעת. 

<אתי בנדלר:>
אינני יודעת. המליאה היתה מוסמכת לקבוע כללים לביצוע הסעיף הזה והתוספת – אינני יודעת אם היא עשתה או לא עשתה כן. אינני יודעת איזה פיקוח היה בפועל - -
<קריאה:>
יש פה יושב-ראש, אולי הוא יגיד.

<אתי בנדלר:>
- - על ביצוע תקציבים לצורך ההפקות המקומיות הקנויות. הכנסת, הוועדה, לא דנה בשאלה זאת, ואני חוזרת ואומרת – כל מה שהיא עושה זה שהיא מאפשרת לשר לבצע את - - -

<ניר טויב:>
מבקר המדינה בדוח 2010 בדק - - -

<היו"ר כרמל שאמה-הכהן:>
למה אתה מפריע ליועצת המשפטית?

<ניר טויב:>
לא, כי היא אומרת שהיא לא יודעת. הוא בדק - - -
<היו"ר כרמל שאמה-הכהן:>
יועצת משפטית של הוועדה מדברת, אני לא מפריע לה, אתה מפריע לה? 

<ניר טויב:>
בסדר, אבל זה לא מדויק. 

<היו"ר כרמל שאמה-הכהן:>
אתה לא תגיד לי בסדר. אתה לא תתקן אותה. קיבלת זכות דיבור, הוא קיבל זכות דיבור. תנו לה, גם לה יש פה מעמד. 

<ניר טויב:>
תקראו את דוח מבקר המדינה, הוא בדק את זה ואומר שלא היה שום שיקול דעת. 

<אתי בנדלר:>
אני לא יודעת איזה שיקול דעת יפעיל השר הממונה. אני חוזרת ואומרת – הכנסת מסמיכה את השר הממונה להפעיל את שיקול דעתו. זו מהות התיקון שבה דנה הכנסת. 
<היו"ר כרמל שאמה-הכהן:>
חברים, אנחנו כבר באיחור. 

<אתי בנדלר:>
זה דבר אחד. אני רוצה להגיד משהו לגבי 2012 ואילך. אני לא מבינה כרגע אם מוצע לשנות את הסעיף ולאפשר מחילה על מחויבויות גם לגבי 2012.
<היו"ר כרמל שאמה-הכהן:>
לא. 

<אתי בנדלר:>
ייתכן שזו הצעתה של - - 

<היו"ר כרמל שאמה-הכהן:>
לא. 

<אתי בנדלר:>
- - חברת הכנסת וילף, ואני לא כל כך הבנתי. אני רוצה להפנות את תשומת הלב לכך שבישיבה הקודמת אמרתי – ויושב-ראש רשות השידור רשם את זה בפניו – שבהצעת חוק מספר 25 אין התייחסות לנושא הזה, אין התייחסות להדרגה שצריכה להיות בהוצאות המתחייבות להפקות מקומיות במשך ארבע השנים כפי שהם אמרו שזו הכוונה, ולכן אני מצפה שבזמן הקרוב ביותר תובא – אם אתם חושבים שיש צורך בכך – הצעה בפני ועדת הכלכלה. 
אין לי אלא להצר על המועד שבו באה הבקשה לגבי שנת 2011, ואני מאוד מקווה שזה לא - - -

<קריאה:>
זה הובא בגלל מכתב שאנחנו שלחנו. רק בגלל זה.

<היו"ר כרמל שאמה-הכהן:>
חברים, אני גם הבעתי את עמדתי ועמדת הוועדה, שההתנהלות של הממשלה ושל רשות השידור בעניין הזה - -
<נחמן שי:>
נכון, אמרת את זה. יפה.
<היו"ר כרמל שאמה-הכהן:>
- - אין מילה שיכולה לתאר אותה, ודי בכך.

<קריאות:>
- - -

<היו"ר כרמל שאמה-הכהן:>
לכן, יש לכם את כל התחמושת לשנה הבאה לבוא לבית-המשפט ולהגיד: יש לנו היסטוריה רעה, לא צריכים לחכות לסוף השנה – תתנו צווים, תתנו החלטות, תתנו לא יודע מה, כל מיני פסיקות – לבית-המשפט יש יותר כלים. לנו יש רק אפשרות לחוקק, והחוק כבר קיים לכם, ויש לכם חוק שהוא מבחינתכם פנטסטי. 
<ניר טויב:>
אז למה אתם מרוקנים את החוק מתוכן?

<היו"ר כרמל שאמה-הכהן:>
אנחנו מדברים רק על שנת 2011, שהיא חלפה. גם אם נשאיר אותו, לא יהיה לך הפקה יותר. 

<אסף אמיר:>
דרך אגב, ערוץ-10 הלכו אחורנית, לא היתה בעיה ללכת אחורה. 
<ניר טויב:>
ערוץ-10 החזירו חובות מ-2004. 

<היו"ר כרמל שאמה-הכהן:>
תסכים איתי שאתה חותם, כולכם חותמים עכשיו עם עשר אצבעותיכם, שאם רשות השידור תעמוד במחויבות שלה ב-2012, במה שקבוע כבר בחוק - - -
<קריאה:>

- - -

<אסף אמיר:>
בוא תשאל אותו אם הוא יכול. אין מצב שהם יעמדו. 

<קריאות:>
- - -

<היו"ר כרמל שאמה-הכהן:>
חברים. אין מצב, יש מצב, זה לא פה, מה אתם רוצים. 

<עינת וילף:>
כרמל, אבל בוא ניתן להם את הכלים לבוא יותר מוקדם. המטרה היא לא לחדש את המחילה.

<היו"ר כרמל שאמה-הכהן:>
אז אמרתי, יש להם כלים. מה מונע מהם לגשת ב-1 במרס עם עתירה? 
<איתן כבל:>
אבל למה? 

<קריאות:>
- - -

<איתן כבל:>
אתה צריך להכריח את הממשלה.

<היו"ר כרמל שאמה-הכהן:>
אין לך איך להכריח. יש לך חוק. 

<איתן כבל:>
תשריין את הסעיף. 

<היו"ר כרמל שאמה-הכהן:>
משוריין.

<עינת וילף:>
אפשר להגיד שההוצאה תהיה כל רבעון. אפשר להגיד שההוצאה תהיה כל חודש. 

<קריאות:>
- - -

<היו"ר כרמל שאמה-הכהן:>
חברים, אין לנו זמן. אנחנו מיצינו את הדיון, יש עכשיו רק הצעות להצבעה. 

<יואל חסון:>
יש לי הצעות להצבעה.

<עידן אור:>
מה שמונע, שאין תקציב. עד עכשיו, ב-2011, רק אישור תקציב. איך אנחנו נבוא ונטען שלא מקיימים את המחויבויות? 
<היו"ר כרמל שאמה-הכהן:>
אדוני, אנחנו בהצבעה. 

<עידן אור:>
תגידו, אין תקציב. 

<אורי רוזנווקס:>
הם לא מראים את התקציב. 

<עידן אור:>
אולי עוד יקיימו? 

<היו"ר כרמל שאמה-הכהן:>
חברים, עכשיו אל תפריעו, אנחנו בהצבעה. ההצעה הראשונה שעולה להצבעה – ההצעה של חבר הכנסת אלקין וחבר הכנסת פיניאן: "בחוק רשות השידור, התשכ"ה-1965, בסעיף 44ג(ו), במקום "ועד יום כ"ד בטבת התשע"א (31 בדצמבר 2010)" יבוא "ועד יום ה' בטבת התשע"ב (31 בדצמבר 2011)".
מי בעד ההצעה הזאת? 

<נחמן שי:>
תעשה הצבעה שמית, שיידעו את זה. 
הצבעה 

בעד –  5

<עינת וילף:>
אני רוצה לדבר על הצעות אחרות קודם. 

<היו"ר כרמל שאמה-הכהן:>
את מצביעה פה בעד או לא? 

<עינת וילף:>
אבל אני רוצה קודם לדעת שלשנה הבאה - - -
<קריאות:>
- - -

<ניר טויב:>
אל תהיי חותמת גומי, עינת. 

<אורי רוזנווקס:>
אל תהיי חותמת גומי. 

<היו"ר כרמל שאמה-הכהן:>
אין פה דיון, חברת הכנסת וילף. 

<ניר טויב:>
אל תהיי חותמת גומי. 

<עינת וילף:>
אני מחכה עד לדיון בהצעה שלי. 

<רוברט אילטוב:>
אדוני היושב-ראש, לא יכול להיות שאנשים משפיעים על חברי כנסת. 
<יואל חסון:>
תמשיך את ההצבעה. 

<היו"ר כרמל שאמה-הכהן:>
חברים. מי נגד? מי נמנע?
הצבעה 

נגד – 3

נמנעים – אין

ההצעה של חברי הכנסת זאב אלקין וציון פיניאן נתקבלה.

<היו"ר כרמל שאמה-הכהן:>
נגד – 3, אין נמנעים. ההצעה אושרה. הצעות נוספות. 
<לאה ורון:>
ההצעה התקבלה.

<יואל חסון:>
יש לי כמה הצעות נוספות, בשם סיעת קדימה. 

<נחמן שי:>
קודם כול, הסתייגות להחלטה הזאת. 

<יואל חסון:>
כן, זה מה שאני אומר. 

<אתי בנדלר:>
מה ההצעה? שהסעיף יימחק? 

<נחמן שי:>
ברור. 

<יואל חסון:>
אחד, שיימחק. 
<נחמן שי:>
של יואל חסון ושלי. 

<יואל חסון:>
לא, כל סיעת קדימה. 

<אתי בנדלר:>
כל סיעת קדימה. אני מבקשת ממי שנוכח כאן - - -
<היו"ר כרמל שאמה-הכהן:>
נבקש בקשה לדיון מחדש של הסעיף שאושר כרגע.
<אתי בנדלר:>
אלה החתימות שמתייחסות - - -

<היו"ר כרמל שאמה-הכהן:>
אני מבקש בקשה לדיון מחדש. 

<יואל חסון:>
אז אתה לא מעלה אותו להצבעה?

<היו"ר כרמל שאמה-הכהן:>
עלה כבר. עכשיו אתה. 
<יואל חסון:>
הסתייגויות. אז אמרנו את ההסתייגות הראשונה של סיעת קדימה. הסתייגות נוספת שהחוק, כל עוד יעלה מ-100 מיליון שקלים. 

<היו"ר כרמל שאמה-הכהן:>
אני צריך להבין. 

<יואל חסון:>
יהיה עד 100 מיליון שקלים פטור. 

<היו"ר כרמל שאמה-הכהן:>
כלומר, אתה מגביל את הסמכות שלו. 

<יואל חסון:>
כן. הוא לא יכול יותר מ-100 מיליון שקלים. 

<היו"ר כרמל שאמה-הכהן:>
גם לשנת 2011?

<יואל חסון:>
כן. 

<אתי בנדלר:>
רק לגבי שנת 2011. 

<יואל חסון:>
רק 2011, רק מה שעבר עכשיו. אנחנו אומרים לחילופין שיהיה גם 50 מיליון שקלים. 

<היו"ר כרמל שאמה-הכהן:>
אז בוא נצביע. על כל הצעה אתה רוצה שנצביע? 

<יואל חסון:>
כן, כן. 50 מיליון ו-25 מיליון. 
<היו"ר כרמל שאמה-הכהן:>
24 ו-23 מיליון? 

<יואל חסון:>
לא, זהו. ולא יותר מרבע - - -

<היו"ר כרמל שאמה-הכהן:>
בואו נצביע, נאשר את ההצעות של חבר הכנסת יואל חסון. מי בעד ההצעה של סיעת קדימה, שזה לא יפחת מ-100 מיליון שקלים? 

<יוליה שמאלוב-ברקוביץ:>
אני בכלל לא יודעת למה אתם עושים את זה.

<היו"ר כרמל שאמה-הכהן:>
אתם לא יכולים להצביע שלושה. כל פעם אותו סיפור עם קדימה. 

<נחמן שי:>
אל תעשה את זה.

<היו"ר כרמל שאמה-הכהן:>
אבל זה כל פעם. אתה לא שם לב? 

<נחמן שי:>
בסדר, אנחנו שניים. במקרה הצבענו ביחד. 

<יואל חסון:>
מי צריכים להצביע? 

<לאה ורון:>
מי שצריך להצביע זה חבר הכנסת נחמן שי וחברת הכנסת יוליה שמאלוב-ברקוביץ. 

<אתי בנדלר:>
היא ממלאת-המקום הקבועה. בקשר להצבעה בפעם הקודמת, כשתהיה הישיבה הבאה בנושא ה-DTT אני אתן חוות-דעת מפורטת לגבי זכות ההצבעה בנושא הזה ומה קרה בפעם הקודמת. 

<היו"ר כרמל שאמה-הכהן:>
מי נגד ההצעה? 

הצבעה 

בעד – 2 (חה"כ נחמן שי וחה"כ יוליה שמאלוב-ברקוביץ)

נגד – 5

נמנעים - אין
ההצעה של סיעת קדימה לא נתקבלה.

<היו"ר כרמל שאמה-הכהן:>
ההצעה לא נתקבלה. 
<לאה ורון:>
ההצעה לא התקבלה. 

<היו"ר כרמל שאמה-הכהן:>
אותה הצעה של סיעת קדימה, עם 50 מיליון שקלים. מי בעד ההצעה של קדימה? מי נגד? 

<קריאה:>
לא חבל על הזמן? 

הצבעה 

בעד – 2
נגד – 5

נמנעים - אין
ההצעה של סיעת קדימה לא נתקבלה.
<לאה ורון:>
ההצעה לגבי 50 מיליון שקלים לא התקבלה. 

<היו"ר כרמל שאמה-הכהן:>
ההצעה של סיעת קדימה על  25 מיליון שקלים. מי בעד? מי נגד? 

הצבעה 

בעד – 2
נגד – רוב
ההצעה של סיעת קדימה לא נתקבלה.
<היו"ר כרמל שאמה-הכהן:>
ההצעה לא אושרה.
<יואל חסון:>
יש עוד אחת. 

<קריאה:>
25 מיליון.

<היו"ר כרמל שאמה-הכהן:>
הצבענו עליה כרגע. 

<יואל חסון:>
הצבעת על שלוש הצעות, היו ארבע הצעות. 

<אתי בנדלר:>
הצעה אחת – שיימחק; שנייה – 100 מיליון; שלישית – 50 מיליון שקלים; רביעית – 25 מיליון שקלים. 

<יואל חסון:>
היו ארבע?

<אתי בנדלר:>
סך הכול. 

<יואל חסון:>
אז היו ארבע בסך הכול. 

<לאה ורון:>
לא, סליחה. היו שלוש הצבעות: אחת בנוגע ל-100 מיליון שקלים, השנייה – 50 מיליון, השלישית -25 מיליון. ההצעה שהסעיף יימחק לא עמדה עדיין להצבעה. 
<אתי בנדלר:>
לא צריך. עצם זה שהם הצביעו נגד הסעיף, הוא ביקש לרשום הסתייגות. 
<היו"ר כרמל שאמה-הכהן:>
הסתייגות, אוקיי. 

<אתי בנדלר:>
סך הכול, ארבע הסתייגויות חלופיות. 

<היו"ר כרמל שאמה-הכהן:>
עוד הצעות? 

<איתן כבל:>
אני רוצה להציע. 

<אתי בנדלר:>
חברת הכנסת וילף. 

<היו"ר כרמל שאמה-הכהן:>
מה ההצעה של חברת הכנסת וילף?

<עינת וילף:>
אני מבקשת גם שזה יהיה בהתייעצות. ב-2012 מחויבים לסכום מסוים להפקות מקור. אנחנו לא רוצים להגיע למצב שבסוף השנה הם יודעים שזה לא קרה ואי-אפשר לתקן. אני רוצה שיוערמו קשיים, שלא יביאו למצב שמגיעים עד סוף השנה. שהקושי הזה, לצורך העניין, יהיה דיווח חודשי או רבעוני, ומחויבות להוצאת התקציב ברמה חודשית או רבעונית, כלומר שזה לא יהיה מחויבות לשנת 2012 אלא שהמחויבות להוצאת התקציב תהיה ברמה חודשית או רבעונית, כך שמי שרוצים להתנגד יכולים לעשות את זה כבר, וההזדמנות לתיקון היא מהירה יותר. זו ההצעה, אני מבקשת לנסח אותה באופן כזה.
<יואל חסון:>
יש לי עוד הצעה. 

<אתי בנדלר:>
מה שאת מציעה בסעיף 44ג – שכרגע מוצע לתקן רק את סעיף קטן (ו) שבו – יש סעיף קטן (ג) האומר כדלקמן: "הרשות תוציא, בכל שנה, הוצאה למימון רכישה של הפקות מקומיות; מרכיבי ההוצאה יהיו כמפורט בתוספת וסכומה לא יפחת מהסכום הקבוע בה (בסעיף קטן זה – הוצאה שנתית להפקות מקומיות); מתוך ההוצאה השנתית להפקות מקומיות תוציא הרשות למימון רכישת תוכניות כאמור בסעיף קטן (ב) הוצאה שסכומה לא יפחת מהסכום הקבוע בתוספת."
מה שאת מציעה בעצם זה תוספת לאותו סעיף קטן, לומר שרבע מהסכום השנתי יוצא במהלך כל רבעון שבמהלך השנה. זה בעצם מה שאת מציעה. 

<היו"ר כרמל שאמה-הכהן:>
מי בעד הצעתה של חברת הכנסת וילף?

<דנה נויפלד:>
אפשר שנייה? 

<היו"ר כרמל שאמה-הכהן:>
שנייה, לא. מי בעד ההצעה של חברת הכנסת וילף? מי נגד? 

הצבעה 

בעד – 3

נגד – 4 

נמנעים – אין

ההצעה של חברת הכנסת וילף לא נתקבלה.

<היו"ר כרמל שאמה-הכהן:>
ההצעה נפלה. 

<איתן כבל:>
אני רוצה להציע, אדוני. 

<היו"ר כרמל שאמה-הכהן:>
הצעתו של חבר הכנסת איתן כבל. 

<איתן כבל:>
אני מבקש לקראת 2012 – על אותו משקל של בקשת חברת הכנסת וילף – שבכל בקשה למחיקת מחויבויות להפקות מקור יידרש רוב מיוחד במליאת הכנסת. 
<היו"ר כרמל שאמה-הכהן:>
שמה? 

<נחמן שי:>
הוא דורש רוב מיוחס, 80 חברים. 

<אתי בנדלר:>
למה?

<לאה ורון:>
כל בקשה למחיקה או לביטול. 

<היו"ר כרמל שאמה-הכהן:>
על רמת הגולן אתם לא רוצים רוב מיוחס.

<איתן כבל:>
זה לא רמת הגולן? 

<היו"ר כרמל שאמה-הכהן:>
רמת הגולן יותר חשובה. 

<איתן כבל:>
זה רמת הגולן של השידור הציבורי. 

<נחמן שי:>
זה לא רמת הגולן. זה רוממה. 

<קריאות:>
- - -

<עמית ליאור:>
כרמל, המוח של הילדים שלך לא פחות חשוב מרמת הגולן. לפחות תתייחס ברצינות למוח של הילדים שלך. 
<היו"ר כרמל שאמה-הכהן:>
תאמין לי שאני מתייחס ברצינות. אם אתם רוצים להיות רציניים, הקרב זה על 2012. הקרב על 2011 - - -

<קריאה:>
אל תתחייב על 100 מיליון ל-2012 - - -

<קריאות:>

- - -

<אסף אמיר:>
אבל לא נתתם כלום גם ל-2012. 

<היו"ר כרמל שאמה-הכהן:>
יש לכם כבר. 

<קריאה:>
מה יש? 

<היו"ר כרמל שאמה-הכהן:>
כרגע יש לכם ל-2012 מאה-שבעים ומשהו מיליון שקלים. 
<קריאות:>
- - -

<היו"ר כרמל שאמה-הכהן:>

אתם מוכנים להפסיק לקפוץ? ואין סמכות לשר להפחית אותה כרגע. יש לכם 170 מיליון, ולשר הממונה, אפילו ראש הממשלה, אין סמכות מהכנסת להפחית. 
<קריאה:>
באיזו קלות הוא עשה את זה השנה. 

<ליאורה קמינצקי:>
בסוף 2012 תהיה לו. 

<היו"ר כרמל שאמה-הכהן:>
לא. אז תפעלו הרבה לפני כן. אל תירדמו. 

<עידן אור:>
בוא נשאל את יושב-ראש הרשות אם הוא חושב שיש סיכוי שזה יקרה. 
<היו"ר כרמל שאמה-הכהן:>
אבל זה כבר לא בסמכותנו. 

<עידן אור:>
אבל ברור לו עכשיו שאין סיכוי שזה יקרה. הוא אמר את זה, הוא אמר שאין לו. 
<נחמן שי:>
אני ביקשתי. 

<אסף אמיר:>
אתה יכולת לתת לשוק, לתת לעובדים משהו, התחייבות למשהו. 
<היו"ר כרמל שאמה-הכהן:>
יש התחייבות ל-170 מיליון. 

<קריאה:>
אין התחייבות. 

<עמית ליאור:>
כרמל, אתה תפעל – לא במסגרת קואליציונית ולא במסגרת דילים – ש-178 מיליון שקל יגיעו למסך ליצירה ישראלית? אתה תפעל למען זה? אם לא, אין טעם שנלך לשום מקום. הכול נגמר פה. זה הצבעה אוטומטית. 
<היו"ר כרמל שאמה-הכהן:>
חברים, אני לא יודע - אני מנסה להסביר בפעם השלישית, אולי אני לא מסביר טוב. אם לא היה חוק, הייתי מבין את הזעקה שלכם. תבינו, אנחנו, המקסימום שאנחנו יודעים לעשות זה חוק. יודעים לעשות תקנון וכו'. המקסימום שאנחנו יודעים לעשות זה חוק. 
יש לכם סעיף ברור בחוק שמבטיח סכום להפקות מקור. אם רשות השידור לא עומדת בחוק, יש לכם את הכלים – לא לפנות אלינו כי לא נוכל לעזור לכם – ללכת לבית-המשפט, למבקר המדינה.
<נחמן שי:>
אתה פוטר את עצמך - - -

<עמית ליאור:>
כרמל, אתה זורק אותנו בחזרה למגרש הפוליטי, ובמגרש הפוליטי אנחנו רואים הכול. 

<היו"ר כרמל שאמה-הכהן:>
לא הפוליטי. המשפטי. 

<ליאורה קמינצקי:>
בסוף 2012 יהיה שידור חוזר של המצב כרגע. 

<היו"ר כרמל שאמה-הכהן:>
הנבואה ניתנה לבני נביאים. 

<נחמן שי:>
לא, לא, הנבואה ניתנה לאנשים שיושבים בקצה הזה. מה מבטיח לנו, אני רוצה להבין – באמת, עזוב עכשיו את כל הפוליטיקה – מה מבטיח שבעוד 11 חודש או 12 חודש לא נעמוד בדיוק באותו מצב?
<היו"ר כרמל שאמה-הכהן:>
אני אגיד לך מה מבטיח. 

<נחמן שי:>
לא ההבטחות שלו, עם כל הכבוד - - -

<קריאה:>
ההבטחות שלו מבטיחות שזה מה שיקרה, נחמן. 

<אתי בנדלר:>
 הלשכה המשפטית של משרד ראש הממשלה מיוצגת כאן, שהם יגידו. 
<קריאה:>
אולי הם ימצאו דרך לא לשלם את זה. 

<היו"ר כרמל שאמה-הכהן:>
מה שמבטיח שלא נחזור על הסיטואציה המביכה והלא רצויה הזו, ואני אומר את זה באופן ברור, זה שכל המעורבים בעניין – אם זה חברי כנסת שחשובה להם היצירה ואם זה יוצרים שחשובה להם היצירה וכל מי שהיצירה בראש מעייניו – יפעל לזה החל מראשית 2012, ינהל מאבק ציבורי ומשפטי, ומאחר שהחוק עומד לצידם והצדק עומד לצידם, אין סיבה שהם לא יצליחו. 

<אורי רוזנווקס:>
בטח יש סיבה. קוראים לה זאב אלקין, הוא יבוא לפה עוד פעם בסוף 2012, ואתם כולכם תרימו את הידיים. 
<יואל חסון:>
בוא נקווה שעד אז הוא לא יהיה פה. 

<קריאה:>
הוא יהיה, הוא יהיה. 

<יואל חסון:>
אנחנו עובדים על זה. 

<עמית ליאור:>
גם מי שיבוא אחריו יהיה אותו דבר. 

<יואל חסון:>
תשתדל להיות אופטימי, שמור על אופטימיות. 

<אסף אמיר:>
צריך לקחת בחשבון – אתם בתוך הוועדה הזאת, את הזיכיונות לרישיונות מ-300 מיליון ל-150. הדבר הזה היה 176 – מחקתם. עכשיו יש לנו עניינים במועצת הכבלים והלוויין שגם שם אנחנו הולכים להפסיד כמה עשרות מיליונים. מה אתם חושבים, כמה זמן יימשך הדבר הזה? אתם לא משאירים לנו שום ברירה. 
מה אתם חושבים שנעשה, מה התעשייה הזאת אמורה לעשות? אתם הורדתם לה חצי מיליארד שקל. ברשות השידור בינתיים איזה חמישה מיליארד מתנהלים במשך שבע-שמונה שנים, אף אחד לא יודע לאן זה הולך. ים של כסף מתנהל – כסף שלוקחים מאזרחים – מה אתם מתכוונים. 
אתה יושב-ראש ועדת הכלכלה. אתה רואה, אתה הורג – לא אתה, אתה לא מתכוון – אבל מה שאתם עושים בחצי שנה האחרונה, אתם הורגים את התחום הזה לגמרי. 

<איתן כבל:>
לגמרי. 

<אסף אמיר:>
אני לא יודע אם אתם חונקים אותנו, אם אתם מחשיכים אותנו, אם אתם סתם רוצים למכור נכסים לחברים – לא יודע כלום. אני רק יודע שאצלנו בבית – תסריטאים הולכים הביתה, טכנאים לא עובדים. חבר'ה, אתם הורדתם את התעשייה הזאת - - -
<נחמן שי:>
על הברכיים. 

<אסף אמיר:>
לא. למספרים לא הגיוניים. 

<היו"ר כרמל שאמה-הכהן:>
טוב, חברים. 

<אסף אמיר:>
אתה נושא בתפקיד ציבורי – יש אלקין, יש כולם – אתה נושא בתפקיד ציבורי. ראש הממשלה גם כן. שר התקשורת. חלק מכם מנסה לעשות את עבודתו, אבל בסוף התוצאות זה מה שיקרה בשטח, ובשטח כרגע אתם לוקחים לנו את העבודה, זה הכול. את כל העבודה, אני לא מדבר על המסך כרגע.
<עמית ליאור:>
ולצופים את השפה העברית. 

<היו"ר כרמל שאמה-הכהן:>
חברים, די. הדיון הזה מוצה. 

<נחמן שי:>
הוא לא מוצה. הוא לא מוצה. 

<יואל חסון:>
יש לי עוד הסתייגויות. 

<עינת וילף:>
כרמל, יש רצון טוב כאן, אני מבינה - - 

<אסף אמיר:>
העיקר, את נמנעת, אז איזה רצון טוב יש, באמת. 

<עינת וילף:>
- - אני מבקשת להעלות את ההצעה שלי כהסתייגות. אני אעלה אותה להנהלת קואליציה – יש רצון טוב – נעביר את זה - - -

<לאה ורון:>
אדוני היושב-ראש, אתה כבר מצוי בישיבה הבאה. הישיבה הבאה היתה אמורה להתחיל בשעה 10:30.

<קריאות:>
- - -

<אסף אמיר:>
הרגע את תרמת לזה שמחקו את כל החובות. בבקשה, עזבי אותנו. לא מקובל עלינו, אנחנו לא עובדים ככה, אנחנו לא פוליטיקאים.  
<אתי בנדלר:>
רשות דיבור התבקשתי עד עכשיו לתת - - -
<לאה ורון:>
הסתייגות לדיבור. 

<אתי בנדלר:>
רשות דיבור – על-ידי סיעת מרצ, שלושת חברי סיעת מרצ. מי עוד מבקש רשות דיבור מעבר?

<יואל חסון:>
יואל חסון. 

<היו"ר כרמל שאמה-הכהן:>
חבר הכנסת יואל חסון, בשם כל סיעת קדימה.

<אתי בנדלר:>
חבר הכנסת יואל חסון מקבל הסתייגויות של חמש דקות. 
<יואל חסון:>
אבל סיעת קדימה גם. 

<איתן כבל:>
איתן כבל, בשם סיעת העבודה. 

<נחמן שי:>
גם אני רוצה להסתייג. 

<יוליה שמאלוב-ברקוביץ:>
גם אני רוצה. 

<אתי בנדלר:>
יש הסתייגויות מהותיות ויש רשות דיבור. 
<היו"ר כרמל שאמה-הכהן:>
על דיבור הם מדברים. 

<אתי בנדלר:>
רשות דיבור זה חמש דקות לכל מי שנרשם לרשות דיבור. 

<יואל חסון:>
מהותיות הגשתי. 

<אתי בנדלר:>
יואל חסון, איתן כבל. 

<איתן כבל:>
סיעת העבודה.

<אתי בנדלר:>
מה זה סיעת העבודה? 

<יואל חסון:>
אתה צריך חתימות. 

<איתן כבל:>
לא זוכר את כל השמות...

<אתי בנדלר:>
אני צריכה לקבל ראיה חתומה מקור על-ידי כל אחד. 

<איתן כבל:>
תקבלי, בסדר. 

<יואל חסון:>
יש לי עוד הצעות מהותיות. 

<היו"ר כרמל שאמה-הכהן:>
עשית קרקס. כמה הצעות? 

<יואל חסון:>
אבל חייבים למליאה. אתה יודע את התקנון. 

<נחמן שי:>
עוד לא נתת תשובה. 

<יואל חסון:>
תן לי ארבע מהותיות. 

<לאה ורון:>
כל הצעה שלא התקבלה,  תודיע שאתה מבקש להגיש הסתייגות. 
<יואל חסון:>
הגשתי. 

<אתי בנדלר:>
מהותית, אתה צריך להציע מה אתה מציע ושתהיה על כך הצבעה. חבר הכנסת אזולאי מבקש להציע הצעה.

<היו"ר כרמל שאמה-הכהן:>
איזו הצעה? חבר הכנסת אזולאי, בבקשה.

<דוד אזולאי:>
לגבי רשת מורשת. 
<יואל חסון:>
פטור לרשת מורשת. 

<קריאה:>
לזה יהיה כסף.

<קריאות:>
- - -

<אתי בנדלר:>
זה כלול כבר בהצעה.

<היו"ר כרמל שאמה-הכהן:>
יש הסתייגות למליאה. 

<דוד אזולאי:>
אני מבקש להגיש הסתייגות בעניין הזה ואני מבקש גם להצביע על ההסתייגות שלי. 
<לאה ורון:>
קודם זו הצעה. אם היא לא תתקבל, היא תוגש כהסתייגות. 

<דוד אזולאי:>
אני שומע כאן במשך כמעט שעתיים שמדברים ומגלגלים פה מיליונים על כל מיני . מדובר על רשת מורשת שנותנת שירות לציבור רחב במדינת ישראל. לצערי הרב, חלק גדול של הציבור המסורתי מאזין אך ורק לרשת הזאת - במשך יום שלם, כמעט כל השידורים מחולקים שם לכמה קבוצות. 

מה שאני מבקש – שרשת מורשת תקבל תקציב מיוחד כדי שתוכל לשדר ברוב שעות היממה למען הציבור הדתי, שמבקש להאזין רק לרשת הזאת ואין לו אלטרנטיבה אחרת. 

אם אני לוקח את המקרה, יבואו ויגידו שיש "רדיו קול חי" ויש "רדיו קול ברמה" – נכון, אתה צודק. שני הערוצים הללו, עד הצפון, עד חדרה הם משדרים; מחדרה ואילך - - -

<היו"ר כרמל שאמה-הכהן:>
יש גרסה למליאה. 

<אתי בנדלר:>
מותר לי לומר לך משהו?

<דוד אזולאי:>
בבקשה.

<אתי בנדלר:>
בדיונים שנעשו בהצעת החוק הזאת לפני הפגרה, עוד לפני תיקון התקנות, הוצעה הצעה להקצות סכומים שנתיים בתקציב רשות השידור לתחנת שידור המיועדת לשידורים בשפה הרוסית, בשפה האמהרית ולשידורים בנושא מורשת ישראל. 
לגבי העניין השלישי, דהיינו הקצאת סכום שנתי של שלושה מיליון שקלים חדשים לשידורים בנושא מורשת ישראל, היתה הצבעה, הקולות היו שקולים. לכן, מאחר שהתבקשתי לכלול את הסעיף הזה שוב בהצעת החוק שתונח היום, ככל הנראה, לקריאה שנייה ושלישית על שולחן הכנסת, לגבי הנושא הזה של הקצאת סכומים לשידורים בנושא מורשת ישראל אני כוללת את זה, תהיינה שתי גרסאות: גרסה אחת – שהפסקה הזאת תיכלל; גרסה אחרת – שהפסקה לא תיכלל. ככל שיהיה לזה רוב בכנסת, זה יהיה חלק מהחוק. 

<דוד אזולאי:>
כנראה שנבקש להצטרף. אם יש הסתייגות כזאת, אני מבקש. 

<אתי בנדלר:>
זאת לא הסתייגות, זה חלק מהצעת החוק. 

<דוד אזולאי:>
אני מבקש להצטרף להצעה הזאת. 

<אתי בנדלר:>
אין. היא כבר - - -
<עינת וילף:>
זה חלק מההצעה? לי אמרו שזה הסתייגות. 

<אסף אמיר:>
הכסף שלכם בטוח, מה אתה דואג. 

<דוד אזולאי:>
אל תעזור לי. אל תעזור לי. תאמין לי שאני יודע להסתדר גם בלעדיך. 

<היו"ר כרמל שאמה-הכהן:>
חבר הכנסת אזולאי, תודה רבה. אין יותר מזה, יש לך הצעה למליאה.
<דוד אזולאי:>
אני מבקש הסתייגות דיבור. 

<היו"ר כרמל שאמה-הכהן:>
הסתייגות דיבור לחבר הכנסת אזולאי. 

<אתי בנדלר:>
ההסתייגות של חבר הכנסת ניצן הורוביץ היא למחוק את כל הסעיף הזה – לא רק של מורשת ישראל, אלא גם הקצאת - - -
<היו"ר כרמל שאמה-הכהן:>
תודה רבה, הישיבה נעולה.
<הישיבה ננעלה בשעה 11:00.>
